text:
Mu buzima bw’igitsina gore ubwiza ni cyo kintu gifata umwanya wa mbere kandi burya ni n’ingenzi kuko umugore agomba guhorana umucyo, ubwiza ndetse n’ igikundiro. Muri uku gushakisha guhorana umucyo n’itoto, abenshi b’igitsina gore bakunze kwishyiraho ibirungo (maquillage) bitandukanye ku mubiri cyane cyane ku maso, iminwa, umusatsi mu rwego rwo kurangaza ababareba. Ndetse banakoresha za kazumbature (deodorants, perfumes) mu kwigwizaho impumuro nziza ituma bahorana impumuro nziza bityo bikabanogera ndetse n’ababareba cyangwa ababa hafi bakabishimira. Nyamara nubwo igitsina gore gikora iyo bwabaga mu rwego rwo kunganira isura yabo ngo igaragare neza, zimwe muri produits bifasisha zifite uburozi (toxins) bugira ingaruka ku mubiri wabo.
Zimwe muri produits bakoresha (cosmetics) zirimo uburozi butandukanye bushobora gutuma uruhu rwabo rwizinga cyangwa se rugakanyarara ndetse bimwe muri byo bikaba byanabakururira indwara ya kanseri n’izindi zitandukanye aho kubazanira ubwiza nk’uko benshi baba babiteganya. Twagerageje kubavira imuzingo bumwe burozi buboneka muri za produits zimwe zikunze gukoreshwa:
1. INGESE (Lead)
Ni akantu k’akuma korohereye gashobora gushonga vuba. Ubu burozi bwa lead ariyo twise ingese yangiza ihuriro ry’imyakura cyane cyane mu bana bityo ikaba yabatera kugira ibibabazo mu maraso ndetse n’ubwonko bwabo. Ubu burozo bwikusaniriza mu myakura butera ikibazo ku bijyanye no gufata mu mutwe ndetse bikaba byatuma ukoresha produit irimo ahindura imyitwarire.
Ubushakashatsi bukaba bwerekana ko ubu burozi ngo bwaba butuma inda zavamo ndetse ikaba n’imwe mu isoko y’ubugumba ku bagabo ndetse n’abagore bakoresha cosmetics zifite ubu burozi. Ubu burozi bukaba bukunze kuboneka mu marangi atandukanye akoreshwa mu kongerera inzara ubwiza, lipstics(cyangwa ibirungo by’iminwa) ndetse na bimwe bikoreshwa mu guhindura amenyo urwererane. Nk’uko bitangazwa na Mayo Clinic ubu burozi uko bwaba bungana kose iyo bwinjiye mu mubiri w’umuntu ngo burawangiza. Abaganga bo muri iri vuriro bavuga ko kandi uko ubu burozi bugenda bushegesha umuntu bumukururira kugira ikibazo cy’umuvuduko mwinshi w’amaraso ndetse n’ubushobozi bwe bwo gufata mu mutwe bukagabanuka. Na none kandi ibindi bimenyetso bigaragaza ko lead itangiye kugira ingaruka ku muntu uyikoresha harimo kugira ububabare, kugira ibinya mu ngingo, kugabanuka kw’imbaraga z’imikaya, kurwara umutwe, kubabara mu nda, kwibagirwa, guhindagurika kw’imyitwarire, umunaniro ndetse no kugabanuka kw’intanga ku bagabo.
2. Talc
Ubundi burozi buboneka muri bimwe abagore bakunze gukoresha mu kwiyitaho ndetse bita no ku bana nka puderi yo mu bwoko bwa talc bibonekamo Magnesium Silicate Hydroxide, ubusanzwe ikunze gukoreshwa nk’umurimbo ku byuma bimwe na bimwe, ibishushanyo bibajijwe mu biti cyangwa bikozwe mu ibumba ndetse no mu miti imwe n’imwe yica udukoko. Ubushakashatsi bwakozwe n’uhuriro ryo gukumira kanseri bwerekana ko talc iba mu birungo by’umubiri bimwe na bimwe ngo yaba ari mbi ku mubiri w’umuntu kuko ngo ishobora gutera kanseri.
3. Parabens
Nk’uko bitangazwa n’urubuga www.fda.gov , Parabens iboneka mu bikomoka ku nganda(chemicals) byifashishwa mu kurwanya impumuro mbi n’utundi dukoko bikunze kuboneka mu birungo by’umubiri(cosmetics) byinshi byifashishwa mu guhindura neza isura y’umuntu, ibituma uruhu rworoha (moisturizers), amavuta ndetse na produits nyinshi z’umusatsi, amavuta asigwa aho bamaze kogosha, kazumbature(deodorants) zishyirwa mu kwaha ndetse na bimwe bishyirwa mu byifashishwa mu kubinda ndetse no kwita ku mwana w’uruhinja.
Uburozi bwa Parabens bwinjira mu ruhu ndetse no mu gice cy’umuntu kinyuramo imyanda maze bugakwirakwira mu maraso. Uru rubuga rwa www.fda.gov rutangaza kandi ko uko ubu burozi buba bwinshi mu mubiri butera ibibyimba mu mabere ndetse byanatinda bikaba byatera umugore kanseri y’ibere.
4. Ubutare bwo mu mavuta (Mineral Oil)
Ubutare bukunze kugaragara muri produits zifashishwa akenshi mu kwita ku isura, umusatsi n’ibindi bice by’umubiri cyane cyane nka shampoo, amarashi(lotion) ndetse na bimwe mu byifashishwa mu gusukura abana bushobora kugira ingaruka ku mubiri w’umuntu igihe abikoresheje inshuro nyinshi. Ubu butare bushobora kugabanya ikorwa rya vitamin D ku ruhu bigatuma uzikoresha agira uruhu rumeze nk’urufite amagaragamba. Iyo amavuta cyangwa produits nk’izo kandi zikoreshejwe buri gihe bituma uruhu rutabasha gusohora imyanda iba mu mubiri. Ku bahitamo gukoresha produits zifite ubutare bagira ikibazo cyo kurwara indwara z’uruhu ndetse kuri bamwe bikabaviramo kuba bagira ikibazo cyo gufurutwa.
5. Produits zikomoka ku bituruka mu muziha (Placental Extract)
Produits zimwe nka shampoo, amavuta amwe n’amwe ashyirwa mu musatsi akorwa mu bikomoka ku muziha(placenta) cyane cyane uw’ingurube ngo agira ingaruka mbi ku mubiri kubera imyanda iyajyamo iba yaturutse muri Nyababyeyi y’inyamaswa. Amavuta nk’aya akaba atuma imisemburo mu mubiri ihindagurika.
6. Aluminum
Aluminum ikunze kuboneka muri produits z’ubwiza zimwe na zimwe nka za deodorants(soma dewodora), shampoo ndetse n’imiti yifashishwa mu gusukura amenyo. Iyo aluminium ikaba ishobora gutera ibibazo bitandukanye nko kugira amaraso make(anemia), kugira amagufa adakomeye, gutakaza karisiyumu mu mubiri ndetse no kugabanuka k’ubushobozi bw’imikorere y’umwijima n’impyiko. Aluminum kandi ishobora gutera ibibazo mu myakura y’umuntu, kwibagirwa, kugira intege nke, kubabara mu mikaya, kugira ubwoba, kudidimanga ndetse no gususumira. Na none kandi urubuga www.fda.gov rwerekana ko abarwayi basuzumwe kanseri y’ibere basanze benshi muri bo bayikomora ku kuba aluminium yarabaye nyinshi mu gice cy’ibere.
Birakwiye ko twita ku buzima ndetse n’ubwiza bw’uruhu rwacu twegera abaganga mu byo kwita ku ruhu. Kenshi abantu bibwira ko kwisiga amavuta cyangwa kwishyiraho ibirungo byinshi kandi bihenze aribyo bituma baba beza bakibagirwa ingaruka byagira ku buzima bwabo. Nubwo inganda nyinshi zikora izi produits zifashishwa mu guha isura n’impumuro nziza umubiri wacu zerekana ko nta kibazo ibyo bacuruza bifite, dukwiye mbere na mbere gushishoza mu gutoranya amavuta, produits, cyangwa ibindi birungo by’umubiri dukoresha. Bityo ibyo nitubigeraho ndetse tukifashisha n’inama z’abaganga tuzagira ubuzima bwiza kandi tunagire n’isura nziza bityo tunagabanye ukwiyongera kwa zimwe mu ndwara nka kanseri muri iki gihe zihangayikishije isi.
Video Abakobwa Beza
Umugore n'Ubwiza: Itondere Amavuta Wisiga
Mu buzima bw’igitsina gore ubwiza ni cyo kintu gifata umwanya wa mbere kandi burya ni n’ingenzi kuko umugore agomba guhorana umucyo, ubwiza ndetse n’ igikundiro. Muri uku gushakisha guhorana umucyo n’itoto, abenshi b’igitsina gore bakunze kwishyiraho ibirungo (maquillage) bitandukanye ku mubiri cyane cyane ku maso, iminwa, umusatsi mu rwego rwo kurangaza ababareba. Ndetse banakoresha za kazumbature (deodorants, perfumes) mu kwigwizaho impumuro nziza ituma bahorana impumuro nziza bityo bikabanogera ndetse n’ababareba cyangwa ababa hafi bakabishimira. Nyamara nubwo igitsina gore gikora iyo bwabaga mu rwego rwo kunganira isura yabo ngo igaragare neza, zimwe muri produits bifasisha zifite uburozi (toxins) bugira ingaruka ku mubiri wabo.
Labels: abagore


c: text/html

text:
Abigira muri za gereza bashobora kuzajya bagera ku rwego rwa Kaminuza
Umushinga w’itegeko ryemerera abagororwa kujya biga bakageza ku rwego rwa Kaminuza, uramutse wemejwe n’Inteko Ishinga Amategeko y’u Rwanda, mu gihe kizaza batangira kujya biga amasomo yo kuri urwo rwego mu gihe bari muri za gereza.
Ku wa gatanu tariki 8 Ukwakira 2021, nibwo Inteko Ishinga Amategeko umutwe w’Abadepite yemeje ishingiro ry’uwo mushinga, ubu igikurikiyeho akaba ari ukuwigaho neza, bikozwe na Komisiyo ibishinzwe, nk’uko tubikesha The New Times.
Uwo mushinga w’itegeko ni kimwe mu bigize ‘system’ nshya irebana n’abagororwa (the correctional system), hongerwa uburezi muri gahunda zo kugorora abagororwa kugira ngo basubire mu buzima busanzwe.
Ibyo ngo bigamije gutuma abagorwa batanga umusaruro kurushaho, nk’uko byasobanuwe na Amb. Solina Nyirahabimana, Umunyamabanga wa Leta ushinzwe Itegeko Nshinga n’andi mategeko muri Minisiteri y’Ubutabera.
Uwo mushinga w’itegeko, uha urwego rushinzwe imfungwa n’abagororwa gushyiraho porogaramu yo guha abagororwa amasomo n’ubumenyi bibasha kuba bashobora kwibeshaho no kuba abaturage bubahiriza amategeko.
Muri uwo mushinga w’itegeko kandi, hari amagambo byasabwe ko yahindurwa akajyanishwa na gahunda nshya y’ijyanye no kugororwa.
Kuri iyo gahunda y’uburezi, uwo mushinga w’itegeko, uteganya ko urwego rw’igihugu rushinzwe imfungwa n’abagororwa, rushyiraho porogaramu, rugendeye kuri porogaramu y’uburezi mu gihugu, ku rwego rw’amashuri abanza, amashuri yisumbuye n’icyiciro cya mbere cya Kaminuza ndetse n’amashuri y’imyuga n’ubumenyingiro (TVET).
Abadepite bagaragaje ibibazo bafite kuri uwo mushinga w’itegeko
Depite Ndagijimana Leonard, yavuze ko byari byiza ko abagororwa bakomeza guhabwa amasomo muri TEVT, ariko yagaragaje ko hari impungenge, baramutse bahawe uburezi bwo ku rwego rwa Kaminuza , kuko byatuma abantu bishora mu byaha.
Yagize ati “Abantu bashobora kwishora mu byaha, bazi ko bazafungwa niba ari imyaka itanu, bakazavamo barangije kwiga Kaminuza, bafungurwa bagahabwa impamyabushobozi zabo, bakajya gusaba akazi. Hakwiye kubaho ubushishozi kugira ngo iyo gahunda itazaba impamvu yo kwiyongera kw’ibyaha mu gihugu”.
Depite Rukurwabyoma John, yavuze ko gufata gereza zigashyirwamo ubuzima bwiza kurusha hanze, byatuma abantu batangira kwishora mu byaha ku bushake, kugira ngo bajye muri gereza, babone serivisi batari kubona hanze harimo uburezi n’imibereho myiza.
Yagize ati “Twagombye kugereranya tukareba, tugatanga serivisi nziza muri gereza, ariko ku buryo zitaba nziza kurusha izo mu buzima bwo hanze ya gereza”.
Nyirahabimana yasobanuye ko hagomba kubaho ubushishozi, kugira ngo serivisi abagororwa bahabwa muri gereza ntizibibagize ko bakoze ibyaha.
Ubutabera bugorora
Depite Mukobwa Justine, yavuze ko kugeza ubu, hari abantu bahanishijwe igihano cyo gufungwa burundu muri gereza kubera uburemere bw’ibyaha bakoze, yibaza impamvu ubu Leta igiye ku byo kugorora.
Yagize ati “Kugororwa byakorwaga, ariko n’abagomba gufungwa harimo n’abahanishijwe igihano cyo gufungwa burundu, bagomba gukora ibihano byabo. None se ibyo bizakorwa bite niba Leta igiye kwita cyane ku byo kugorora”.
Nyirahabimana yavuze ko ubutabera buhana gusa, bugizwe ahanini no gufunga muri za gereza n’ibihano bishobora gutuma abagororwa baba babi kurushaho mu gihe bafunguwe, bitewe n’ibyo banyuzemo, aho hakaba habaho isubiracyaha mu gihe bagarutse mu muryango Nyarwanda.
Yavuze ko abagororwa basaga 50% bo hirya no hino mu gihugu, ari abantu bafite munsi y’imyaka 40 y’amavuko, bivuze ko baba bategereje kuzafungurwa nyuma yo kurangiza ibihano byabo.
Yagize ati “Iyi ni politiki yatoranyijwe, yo gufasha abagororwa kongera kuba abaturage beza”.
Uko byatangiye
Mu 2010, ku nshuro ya mbere, itegeko ryashyizeho serivisi yo kugororwa, hagamijwe gufasha umugororwa kongera kuba umuturage mwiza wubahiriza amategeko, agafasha kubona amasomo n’ubumenyi bimufasha kwirinda kuzongera gukora ibyaha.
Gusa Nyirahabimana yabwiye Abadepite ko iyo gahunda nshya yo kugorora hagamijwe gufasha umugororwa kongera kuba umuturage mwiza wubahiriza amategeko, usanga itarashyizwe mu itegeko ririho ubu rigenga urwego rw’igihugu rushinzwe imfungwa n’abagororwa ku buryo bukwiye.
Uwo mushinga w’itegeko ryihariye rirebana no kugorora, ntabwo urimo ibijyanye n’imikorere n’imicungire y’urwego rw’igihugu rushinzwe imfungwa n’abagororwa, kuko ibyo bikubiye mu wundi mushinga w’itegeko uri ukwawo, na wo ngo ukaba uzigwaho n’Abadepite.

robotstxt: allowed

filter: keep


text:
Twese twifuza kuba, gukora no kugira ibintu byiza ari byo bituma twumvako turi mu buzima twifuza. Gusa siko twese tubona umusaruro twifuza..
Tuvugako nta mafaranga ahagije dufite, tudakundwa, ko nta tsinzi cg ibyishimo tugira mu buzima, bigatuma dutunga intoki abandi. Akaba aribo tubonamo imbogamizi zituma ubuzima bwacu bukomera. Gusa icyo tugomba kumva kandi tugashyira imbere mu bitekerezo byacu n’uko itsinzi iba mu bantu bose kandi muri abo bantu nawe urimo. Bikaba byoroshye rero kuko ari ibya buri wese kugirango abigereho.
Mu byukuri nta murongo ngenderwaho uhari, gusa hari byo wakurikiza bamwe mu bageze ku ntego zabo bagiye bakurikiza. Nawe wahindura ubuzima bwawe, ukaba uwo wifuza ukurikije izi ngingo 6, zikurikira.
1. Yobora ubuzima bwawe 100% (Umva ko ufite inshingano zo kwiyobora wowe ubwawe 100%)
2. Menya impamvu uriho
Nizerako umuntu wavutse afite ubuzima bufite intego. Niba utazi impamvu cg icyo wakagombye gukora, reba ibimenyetso biri iruhande rwawe, reba abantu batandukanye bagufasha kandi bakuyobora, kuko birafasha. Gusa ntiwibagirwe kwirebaho wowe ubwawe. Imico, uko ugaragara, ibyo ukunda, ibyo udakunda n’imibereho y’ubuzima bwawe. Ibyo byose byerekana ibyo wakora n’ibyo utakora.
Kubivuga biba bisa nkibyoroshye, gusa hari ikibazo, kuko abantu benshi baba bahuze(ibyo bakunze kwita kuba busy) kuberako baba batanyuzwe n’imibereho yabo. Mu bigaragara baba bananiwe kandi basa nkaho bari kwirukanka inyuma y’umuyaga. Impamvu ibitera n’uko nta gahunda ihamye iba ihari n’uburyo bwo kuyigeraho, aho kugirango umuntu ashyireho gahunda ihamye, ahubwo agira ingamba bitewe n’amarangamutima y'umunsi agahitamo ibidakenewe bigatuma abivamo kandi yabitakarijemo ingufu nyinshi. Impamvu y’igenzi ituma abantu batagera kubyo bashaka ni ukubera ko baba batafashe umwanzuro w’icyo bashaka, icyo bifuza.
Ntugatume umuntu wawe w’imbere atuma udatekereza imishinga minini. Iyo ukomeje gutekereza ku mishinga minini kandi ukayikurikira, ugakomeza gukora ibishoboka byose kugirango uyigereho bizatuma ugira ibitekerezo byagutse byatuma ugera kucyo ushaka, bizatuma utangira gukurura abantu, amahirwe n’ibindi bishobora gutuma ugera ku nzozi zawe. Inzozi zawe nini zizatuma n’abandi bashaka kugira icyo bageraho.
4. Izere ko bishoboka
Mu by’ukuri ubwonko ni igikoresho gihambaye, gishobora kuguha icyo wifuza. Gusa bisabako wizerako icyo ushaka gishoboka, iyo ukomeza kwigirira icyizere muri wowe niko urushaho gushyira hasi ibiguca intege.
5. Kwigirira icyizere
Niba ushaka kugira itsinzi mu buzima bw’inzozi zawe, ugomba kwizera ko ushoboye. Kugirango ubigereho, ukiyubaha, ukiyizera kandi ukumvako ufite n’ubushobozi bwatuma ubigeraho. Imbaraga, impano n’ubumenyi bigufasha kurema ubuzima wifuza. Ugomba kugira icyizere kitajegajega yaba mu byiza cyangwa mu bibi. Fata umwanzuro wo kumva ko ugomba kurema ubuzima wifuza kubamo.
6. Wikumva y’uko abantu bazagufasha
Tekereza uburyo byaba byoroshye uramutse ugeze ku ntego yawe kandi ihamye udategereje gufashwa n’abantu. Si ukuvuga ko utazakenera abantu ngo bagufashe ahubwo ni ukumva y’uko ari wowe ukwiye kwirwanaho kugirango ugere kucyo ushaka. Kuko hari igihe wakenera abantu ngo bagufashe maze ntibakumve.
Niba ushaka kubona ibitandukanye n’ibyo wabonaga, hindura uko witwaraga. Guhindura uko witwara bishobora kukugora cyangwa bigasa nkibinanirana. Gusa kuko hari icyo wifuza ugomba kugira bimwe wigomwa kuko bitari mu murongo w’ibyo wifuza kugeraho.
Shyira mu mutwe ko ugomba guhindura imyitwarire yawe niba ushaka kubona ibitandukanye n’ibyo wabonaga. Ugomba kwemera ingaruka zose zakugeraho kugirango ugere kucyo ushaka. Niba wamaze gutera intambwe ya mbere mu murongo mwiza, ubu ni cyo gihe cyo gutera izindi ntambwe nyinshi zikurikiraho kugirango ukomeze ujye mbere. Birashoboka ko wahindura ubuzima bwawe uko ushaka ko buba. Birashoboka ko ubuzima bwawe cyangwa intego yawe byagerwaho bidashingiye k’uwundi muntu utari wowe.


text:
Sobanukirwa impamvu igitoki atari indyo y’abagore gusa
Igitoki cyangwa ibitoki (mu bwinshi), gifite izina ry’ubumenyi mu kilatini, ari ryo Musa acuminata (Musa balbisiana). Ni igihingwa ngandurarugo, kiboneka ku buryo butagoye ndetse n’umuturage wo mu cyiciro cya mbere aba ashobora kukigaburira umuryango we.
Kigira amoko atandukanye: Imishaba (ibitoki bitekwa mu mavuta), Inyamunyo (kiribwa gitogosheje mu mazi ariko gishobora no gutekwa ifiriti), n’ikiribwa nk’imineke kirimo Kamaramasenge, Gros Michel, Poyo, Fiya n’ibindi byinshi bivamo n’imitobe ishobora gusemburwa igatunganywamo ibinyobwa bisembuye.
Ese wari uzi impamvu imineke iba irimo isukari nyamara wahekenya igitoki kibisi ntuyumvemo?
Burya biterwa n’uko habamo amidon/starch idapfa gushwanyaguzwa na za enzymes zo mu gifu bityo aho gukoreshwa nk’isukari mu mubiri igakora nka fibre. Iyo rero umuneke uhiye, ya amidon ni yo ihindukamo isukari wumva iryohereye mu muneke.
Si ibyo gusa kuko igitoki tugisangamo izindi ntungamubiri zinyuranye nka fibre, umunyungugu wa potasiyumu na vitamine B6. Habonekamo kandi Fosifore (phosphore), ubutare, Manyeziyumu (magnesium) na Zenke (zinc) ndetse na vitamine C.
Dore Akamaro k’igitoki ku buzima:
• Kugabanya ibiro
Bitewe n’uko mu gitoki dusangamo amidon igoye gushwanyaguzwa iri mu gifu, bituma kurya igitoki byafasha mu kugabanya ibiro kuko uwakiriye atinda gusonza nuko bigatuma umubiri we utwika ibinure byinshi.
• Kuringaniza isukari yo mu maraso
Kurya igitoki bituma umubiri urushaho kuzamura igipimo cya insuline bityo bikarinda kuba wagira isukari nyinshi ari byo bitera indwara ya diyabete. Kuba kandi harimo vitamine B6 bifasha mu kuringaniza isukari by’umwihariko ku bafite diyabete yo mu bwoko bwa 2 (iterwa n’isukari nyinshi mu maraso).
• Gufasha mu igogorwa
Mu gitoki kuba harimo fibure ndetse na amido igoye gushwanyaguza bituma kiba cyiza mu igogorwa no kurinda kugubwa nabi (gutumba) nyuma yo kurya. Gifasha kandi mu kurwanya indwara ziterwa na bagiteri zishobora gufata mu nzira y’igogorwa.
• Kurinda kanseri y’amara
Uko amidon itinda mu mara kubera kudapfa gushwanyagurika bituma za bagiteri zo mu mara nziza zikora umusemburo ziyifashishije nuko ukica bagiteri mbi zatera indwara zinyuranye zo mu mara harimo na kanseri ishobora gufata mu mara.
• Ikoreshwa ry’intungamubiri
Kurya ibitoki bifasha umubiri gukoresha no gukamura izindi ntungamubiri ziturutse mu bindi wariye. By’umwihariko bifasha umubiri gukoresha kalisiyumu n’indi myunyungugu.
• Kugabanya cholesterol mbi
Za fibres zirimo hamwe na amidon nibyo bifasha mu kugabanya igipimo cya cholesterol mbi mu maraso. Niyo mpamvu abantu bafite cholesterol iri hejuru bagirwa inama yo kurya igitoki kenshi kuko bizatuma igabanuka.
• Gukora neza k’umutima, ku muvuduko mwiza
Kuba kirwanya cholesterol mbi kandi birinda kuba imitsi yakwifunga bityo bikarinda umutima kuba watera nabi, bikanarinda indwara y’umuvuduko udasanzwe w’amaraso ukunze guturuka ku kwifunga kw’imitsi y’amaraso. Ibi kandi kibifashwamo no kuba gikungahaye kuri potasiyumu
• Igipimo cy’amaraso kiringaniye
Ibitoki bikize kuri vitamine B6 bikaba ari byo bituma biba ifunguro ryiza mu gutuma ugira insoro zitukura nyinshi bityo ukagira amaraso ahagije mu mubiri wawe.
• Imikorere myiza y’umubiri
Igitoki gifasha umubiri gukoresha ibinure ubitse bigahindukamo ingufu umubiri ukoresha. Kandi kuba harimo vitamin B6 bituma anzime (enzymes) zikora neza akazi kazo ko gushwanyaguza ibyo wariye bityo umubiri wose ugakora neza
• Gufasha impyiko
Igitoki gifasha mu kuringaniza amazi n’imyunyu mu mubiri bityo bigafasha impyiko kuko akazi kazo ka mbere ari ukuyungurura amaraso no kuringaniza amazi umubiri ukeneye. Kurya igitoki, bifasha mu kurinda indwara zinyuranye zishobora gufata impyiko harimo na kanseri y’impyiko.
• Imikorere y’ubwonko
Kuba igitoki gituma umubiri udatakaza amazi bituma kiba cyiza mu mikorere y’ubwonko. Dore ko bugizwe n’amazi ku gipimo cyo hejuru kandi kugabanyuka kwayo bikaba bibangamira imikorere myiza yabwo.
• Kurwanya impiswi
Ubwacyo cyifitiye anzime zifasha mu kurwanya impiswi kimwe n’izindi ndwara ziterwa n’ibyo kurya byanduye. Kubirya mu gihe urwaye impiswi bigufasha kuyikira vuba, gusa ntibisimbura imiti mu wahabwa na muganga.
• Kwiheba no kwigunga
Ibitoki birimo tiriputofane (tryptophan) ikaba poroteyine ihindurwamo serotonine, uyu ukaba umusemburo w’ibyishimo. Serotonine ifasha kuruhuka no kumva muri wowe utuje. Hano unabishoboye igitoki wagihekenya kuko niho ya tryptophan iba ari nyinshi kurenza mu gitetse na salade y’igitoki burya ibaho, ikaba nayo ifite akamaro.
• Kugira Uruhu rwiza
Aho kugura ibyo kwisiga bihenze gerageza guhekenya igitoki. Iyo ari kibisi kiba kirimo vitamine A, ikaba ingenzi mu gutuma ugira uruhu rucyeye kandi runoze.
• Kugira amagufwa akomeye
Igitoki kibamo kandi potasiyumu ikaba izwiho gufasha amagufa gukura neza no gukomera by’umwihariko ku bana bakiri bato no ku bageze mu zabukuru.
Ni gute kiribwa?
Ubishoboye wagihekenya ariko ubusanzwe igitoki kiribwa gitetse.
Ushobora kugiteka amaganda cyangwa impogora (kidatonoye), ukagitonora gihiye.
Ubundi buryo ni ukucyotsa, nabwo bikaba bikorwa kidatonoye ukagitonora kimaze gushya.
Ushobora kugiteka cyonyine cyamara gushya ukagikoramo umunyigi, nk’uko warika umutsima (usonga ubugari).
Kugiteka bisanzwe mu mazi ibyo twakwita gutogosa, noneho ukavangamo ibirungo ushaka byose ndetse washaka ukanakaranga.
Ushobora kandi kugiteka ifiriti, gusa twibutse ko ifiriti kubera ubushyuhe bw’amavuta ishobora kwangiza zimwe mu ntungamubiri by’umwihariko vitamine C.


text:
Ikibazo bamwe mu bacikacumu b’Abatutsi mufite ni ikibazo kirenze ibyo tubona, ni ikibazo nakwita dilemme hagati yo kumesa kamwe mugashakisha ukuri cyangwa se hagati yo kuguma muri schéma imposé par le FPR. Ntabwo waguma muri schéma imposé par le FPR, ngo noneho de temps en temps ushake kureba ukuri wiyibagijeko tout le système se tient ngo wumve ko byakugwa amahoro.
Bamwe mu barokotse genocide bemeza bahagaze ku maguru yombi ko génocide yabaye muri mata 94 yateguwe na président Habyarimana n’ishyaka rye, ndetse bamwe bakemeza ko iyo genocide yahereye kera muri 59, ngo ikagira ibice byinshi bimeze nk’igerageza kugera ku ndunduro y’i 94. Muri iyo schéma, mbere ya 59 nta kibazo cyari gihari cg cyari icya buri wese bityo Revolution ya 59 niyo yazanye amahano. Iyi vision kandi niyo vision ya FPR.
Muri iyo vision, intambara ya 90-94 n’ihanurwa ry’indege ya Habyarimana ntaho bihuriye na génocide y’i 94, ndetse bati ubwicanyi bwa Kibirira na Bugesera byari essais zo kureba uko génocide yazakorwa. Ibi byose, bishatse kuvuga ko abateguye genocide bafashe igihe cyo gukora za essais no kuvalida le modus operandi!
Mu by’ukuri ibi byose bishingiye ku ma théories y’abashakashatsi nka Tom Ndahiro na Dr JD Bizimana bakora abstraction d’une situation singulière rwandaise bagashaka byanze bikunze ko génocide rwandais iba selon le modèle de la Shoah ou du génocide arménien par exemple.
Ukuri jye mbona ni uko génocide rwandais igomba gushyirwa muri contexte y’ uRwanda mu ntambara ya 90-94! Ibyo ntibiyibuza kuba icyaha cy’ubukana ariko kwemera ukuri kw’ibyabaye nibyo byatuma tubyumva neza ndetse tukazanabona ibisubizo ubu tudafite cyangwa tudafite ijana ku ijana ku bijyanye n’uwateguye génocide n’uburyo yayiteguye niba koko ariko byagenze.
Ubu buryo rero ababwemera nibo bashobora kumva ibyo FPR ikora kandi bakaba bakumva impamvu ibikora.
Naho ubundi kwemera ibyo FPR ivuga nyuma ugashaka kuyivuguruza kandi ibyo ushaka kuvuguruza bituma le système ita sa cohérence ntabwo byaba bifashe.
Imwe mu nkingi za mwamba ubutegetsi bwa FPR bwubakiyeho ni genocide. Niba rero wiyemeje kuvuga uburyo FPR iyikoresha shirika ubute, uvuge ukuri kose kutabogamye niho uzumva n’impamvu iyikoresha kandi nawe bizagufasha noneho nunabizira uzire ukuri aho kuzira agace k’ukuri.


text:
Ibikorwa byo gutegura ibikenewe byose bijyanye n’iyo gahunda birarimbanije mu rwego rwo gukomeza gutanga uburere buboneye kandi bubereye abarigana.
Kuva ryashingwa mu 1995, Ishuri rya Kigali Parents’ abarigana barimenyereyeho kwigishanya ubuhanga no gutanga uburere ku buryo umwana akura afite indangagaciro no gukunda umuco Nyarwanda kandi agakurana ubumenyi buhanitse.
Ku bijyanye n’indimi zishyirwamo imbaraga ni eshatu zirimo Ikinyarwanda, Igifaransa n’Icyongereza ku buryo umwana asoza amashuri abanza ari intyoza mu kuzivuga no kuzandika.
Umuyobozi wa Kigali Parents’ school, Buzaale Guershom, yabwiye IGIHE ko bita ku bana bashingiye ku bushobozi bwe, bagakurikirana aho afite intege nke agahabwa ubufasha akwiye kugira ngo azamuke kimwe n’abandi. Ibi bituma umwana akunda ishuri kuko abona yitabwaho cyane ‘‘Pastoral teaching.’’
Yagize ati “Ibi tubikesha ubufatanye bwiza n’ababyeyi turerera. Kurera kwiza kugomba kubaho gushamikiye ku nkingi eshatu zigizwe n’umunyeshuri ari na we mugenerwabikorwa, umurezi ndetse n’umubyeyi. Izo nkingi uko ari eshatu zigomba gukorera hamwe kugira ngo umusaruro uboneke. Ni yo mpamvu dushimira ababyeyi n’abarezi bacu badahwema kwitanga kugira ngo duhore ku isonga mu myigire n’imitsindire myiza y’abanyeshuri bacu ku rwego rw’igihugu.’’
Yavuze ko intego yabo ari ukugira ngo umwana uharererwa asoze amashuri abanza ari intyoza mu kuvuga indimi eshatu arizo Ikinyarwanda, Igifaransa n’Icyongereza ndetse afite n’ubumenyi bwamufasha mu buzima bwe bwa buri munsi.
Ati “Ibi bimubera umusingi n’ipfundo ry’uburere bujyanye n’icyerekezo ndetse no guhangana neza ku isoko ry’umurimo.’’
Nubwo hari benshi badakunze kwita ku burere buhabwa abana bato by’umwihariko mu mashuri abanza, uyu muyobozi yasobanuye ko kwita ku burere bw’umwana akiri muto ari wo murage mwiza aba ahawe.
Yagize ati "Umwana apfa mu iterura. Iyo umwana atabonye uburezi bwiza mu mashuri abanza biramudindiza bityo bikazamugiraho ingaruka akuze. Umwana aba agomba kubona uburezi bw’ ibanze mu rwego rwo kumutegurira ejo heza."
Yakomeje agira ati "Kigali Parents’ school ni ishuri rifite ubuyobozi bwiza, abarezi b’inararibonye kandi babikora nk’umuhamagaro atari akazi gusa. Ibyangombwa nkenerwa mu myigire y’abana, integanyanyigisho zihagije bityo bigafasha abana kwiga neza. Bituma basoza amashuri abanza batsinda neza kandi bakagira n’ubumenyi bwihariye kuko bakurikiranwa bakiri bato.’’
Harabura iminsi ibarirwa ku mitwe y’intoki kugira ngo abanyeshuri batangire umwaka mushya w’amashuri kuko biteganyijwe ko bazawutangira ku wa 11 Ukwakira 2021.
Kigali Parents’ School yafunguye imiryango ku bana bagejeje igihe cyo gutangira amashuri mu byiciro byombi, n’abifuza uburezi bunoze kuyigana.
Uretse guhabwa amasomo, abanyeshuri bigamo bahabwa ubumenyi n’uburere mboneragihugu ndetse bagakoreshwa n’imyitozo ngororamubiri inyuranye mu rwego rwo kubafasha gutekereza neza no kugira ubuzima buzira umuze.
Ibikorwa bya buri munsi bya Kigali Parents’ School biboneka ku rubuga rwa www.kpsrwanda.ac.rw ndetse ukeneye ibindi bisobanuro yanyura kuri 0782859121, 0788742500, 0788595403.
Amafoto: Mucyo Regis


text:
Bitewe n’itotezwa rikabije Abayuda bakorerwaga, bageze mu mwaka wa 1897 basa n’abashize ubwoba. Ubwo nibwo bashinze Umuryango ubahuza witwa Sionisme. Inama yawo ya mbere yateraniye I Bare mu gihugu cy’Ubusuwisi, ku itariki ya 29 Nyakanga 1897, iyobowe na Tewodori Hertz.
Iyo nama yize ibintu bitatu bikomeye: Gushyiraho ku mugaragaro Umuryango (Communaute), w’Abayuda muri Palestina, ukamenyekana mu rwego mpuzamahanga. Ngo ibyo bitume amahanga yose amenya ko hari Abayuda batuye muri Palestina nyuma y’imyaka myinshi.
Harimo gutegura inama mpuzamahanga y’Abayuda baba mu bihugu byose, cyane cyane iby’ I Burayi. Ndetse harimo no kumenyekanisha ku mugaragaro, Umuryango wa Sionisme. Uyu muryango ukimara kujyaho, wongereye Abayuda imbaraga n’icyizere cyo gutuma batahuka ari benshi. Kuko wanashyizeho ikigega cy’amafaranga yo gufasha abatahuka mu rwego rwo kubagurira ubutaka muri Palestina.
Ikindi kintu cyasunitse Abayuda bakagira imbaraga, ni icyiswe “Déclaration Barfour”. Iyo declaration, ni ibaruwa yanditswe na Lord Arthur James Barfour wari Minisitiri w’ububanyi n’amahanga w’Ubwongereza, ayoherereza Lord Walt Rothschild wari Umuvugizi w’Abayuda bo mu Bwongereza, ku itariki ya 2 Nzeri 1917. Iyo barwa yari yanditswe ngo:
Nshuti Lord Rothschild,
Mfite umunezero wo kubagezaho mu izina rya Guverinoma ya Nyir’icyubahiro, Uku kuvuga tweruye (Déclaration) ko dushyigikiye mu buryo bwimazeyo, ibyifuzo by’Abasioniste batanze. Guverinoma ya Nyir’icyubahiro iremera rwose ko habaho Umuryango w’Abayuda mu rwego rw’igihugu muri Palestina.
Kandi ibishoboka byose bizakorwa, mu rwego korohereza iyo ntego ngo igerweho. Nta na kimwe kizakoma uwo mugambi imbere, bwaba ubuyobozi bwa gisirikare cyangwa ubw’idini cyangwa indi miryango itari iy’Abayuda. Ndangije mbasaba kugeza iyi Déclaration ku bagize urugaga rwa Sionisme bose.
Aya mateka dukesha urubuga “www.aljazeera.com” n’igitabo “Ibanga rikomeye rihishwe mu burasirazuba bwo hagati” avuga ko igihe iyo Declaration yasohokaga, Abongereza nibo bari bafite imbaraga n’ubushobozi mu burasirazuba bwo hagati. Ibyo byose byongereye Abayuda imbaraga n’icyizere barushaho gutahuka.
Ndetse n’Umuryango wabo Sionisme wari washyizeho n’ikigega cy’amafaranga agenewe kugurira ubutaka abo bose batahukaga muri Palestina. Ku buryo mu mwaka w’1922 habarurwaga Abayuda bagera ku 60 000, Abarabu bagera ku 570 000, hamwe n’andi moko y’Abakristo bagera ku 75 000.


text:
Rusizi: Amafaranga 100 bizigamira yababyariye igishoro cy’ubucuruzi bwabateje imbere
Yanditswe na Ingabire Rugira Alice
Abagore bo mu murenge wa Kamembe mu karere ka Rusizi baratangaza ko magingo aya bamaze kwiteza imbere, babikesha ubucuruzi bwambukiranya umupaka bakora ku gishoro bakesha amafaranga 100 bagiye bizigamira.
Nyiramana Marie Louange, utuye mu murenge wa Kamembe mu kagari ka kabeza yagize ati “Twagize igitekerezo cyo kwishyira hamwe biturutse ku bukene bwari butwugarije, dutangira turi abagore 20 dukoteza 100 buri cyumweru, intego yacu kwari uguhuza ubushobozi tukagurizanya. Byarabaye turagurizanya none twese n’abaje nyuma dufite ubucuruzi dukora tukiteza imbere.
Twavuye mu bwigunge, twabonye ko twugarijwe n’ubukene duhitamo kwihuza dukora itsinda ry’abagore 20, tukajya dukoteza igiceri k’ijana buri cyumweru turagurizanya amaze kugwira none tumaze kuba abacuruzi bakomeye mu karere kacu ka Rusizi ducuruza imboga n’imbuto”.
Yunzemo ati “Twibeshejeho kandi abagore benshi bamaze kutugana kubera ko twababereye urugero ko kwiyubaka bishoboka.”
Uwiragiye Domina na we wisunze bagenzi be bimukura mu bukene bwari bumwugarije, avuga ko yari amaze kwiheba ariko ubuzima bwongeye kuba bwiza kuko asigaye abona uko yita ku muryango we.
Yagize ati “Nisunze abagore bagenzi bange mu murenge wacu wa Kamembe bagize igitekerezo cyo kwikura mu bukene, bangurije ibihumbi makumyabiri mpera ku bucuruzi bw’imboga ngenda nzamuka ubu ngeze ku kiranguzo k’ibihumbi magana inani.
Tumaze kuba 120, twiteje imbere twishyurira abana bacu amashuri tukabagaburira kandi ubukene bwarashize kuko ubu mbasha kwibonera amafaranga yo kwishyura inzu mbamo, umwaka utaha nzagura ikibanza ntangire kubaka inzu.”
Nsigaye Emmanuel, umuyobozi w’akarere ka Rusizi wungirije ushinzwe imibereho myiza y’abaturage, avuga ko abagore muri aka karere bakomeje gushyira imbaraga mu bucuruzi buciriritse bubafasha kwiteza imbere, abashima umuhate bagira wo kwikura mu bukene.
Yakomeje agira ati “Ni byo koko abagore bo mu karere ka Rusizi bashishikajwe no gukora bagiye bafashanya bo ubwabo bishakamo ibisubizo babona ibishoro baracuruza biteza imbere.
Icyo twakoze ni ukuganira nabo tubigisha ibijyanye no kwizigamira bimaze gutanga umusaruro kuko benshi bamaze gucika kuri wa muco mubi wo gutega amaso umugabo, byatumaga bahora mu makimbirane mu miryango, ubu babanye neza kuko buri wese aba afite ibyo yinjije bagahuriza hamwe kubaka imiryango yabo.”
Umurenge wa Kamembe ni umwe mu mirenge igize akarere ka Rusizi, ni umurenge wiganjemo ibikorwa by’ubucuruzi aho 70% by’abawuturiye bakora imirimo ishingiye ku bucuruzi bwambukiranya umupaka w’igihugu cya Repubulika Iharanira Demokarasi ya Kongo bihana imbibi.


text:
Akunze kugaragara mu biganiro mpaka bivuga ku muco ndetse akenshi akavuga ko umuco ari wo shingiro ry’ubuzima kandi agahora yemeza ko imana y’i Rwanda ari yo igomba kwimikwa kurusha iyo yita iyo muri ‘Isirayeli’ isengwa na benshi.
Ni Umuyobozi Mukuru w’Ikigo Nyarwanda cy’Ubuzima Bushingiye Ku Muco, Umuganga wabyigiye akanabigiraho Umurage. Ni Umushakashatsi ndetse n’Inzobere mu by’Umuco, Amateka, Imbonezabitekerezo ari yo Filozofiya n’Ubuzima bwa Muntu Bushingiye ku Myizerere, Imyumvire, Imitekerereze Imyitwarire ndetse n’Imigirire.
Mu kiganiro aheruka kugirana na IGIHE yagarutse ku kuntu ari kubona umuco muri iki gihe ndetse n’ibyo abona bikwiriye guhinduka.
IGIHE: Umuco muri iki gihe ubona uhagaze gute ?
Rutangarwamaboko: Umuco ni wo shingiro. Mu bushakashatsi twakoze no ku isi yose bigaragara ko nta terambere ryabaho ridashingiye ku muco w’abantu. Ariko biratangaje iyo abantu bica umuco bavuga ko ari itermbere.
Iterambere bwa mbere ni mu bitekerezo kandi biremwa n’umuco kuko umuco ni uburyo bizeramo ibintu, bumvamo ibintu kandi batekerezamo bikabaha imyitwarire runaka n’imigirire bitandukanye n’iby’abandi bikabaha akito. Akito kakagatuma udahabwa akato mu bandi. Ntabwo ushobora undi muntu, uri Umunyarwanda kandi nta kindi kibigaragaza uretse umuco.
Hari abavuga ko umuco ugenda ukura ?
N’ibyo byo gukura ntabwo babindusha ari njye mushakashatsi. Mu biranga umuco, urakura ugahuzwa n’ibihe kugira ngo rero umenye ko ukura ni uko wowe uba warakuze kandi ni wo ugukuza. Ubwo se wamenya ko so cyangwa nyoko bakuze? Abambwira ko umuco ukura ntibabizi. Umuco ni nka nyababyeyi dusamirwamo, ariko turavuka ntibagenye tugakomeza konka wa muco.
Mu buzima bwacu ibyo dutekereza kugira ngo tumenye niba ari byiza cyangwa ari bibi, umuco ni wo ubidupimira. Kugira ngo twambare bavuge ko ari byiza cyangwa bibi ni umuco, kugira ngo dukore ibihangano nko ku bahanzi bacu maze iminsi mbona batana, ni umuco utubwira ngo iki gihangano ni kizima cyangwa si kizima. Ibi bintu birakabije, ibi bintu birazira, byose ni umuco ubitubwira.
Umuco urakura hanyuma abahanzi baririmbaga ibihangano byabo birimo amashusho mazima, wakura Bambara ubusa ? umuco urakura hanyuma abantu bashyingiranwaga ari umugabo n’umugore bagashakana bahuje ibitsina? Ko kurongorana bifite icyo bivuze mu muco nyarwanda, kubana k’umugabo n’umugabo bibyara iki ? Ngo ni uburenganzira bwa muntu! K0 arenze inzira. Arayirenze koko. Ngaho abahuje ibitsina ni babane turebe ko umuryango uziyongera. Umuco uratuyobora kuko ni wo utuma tugira umuntu ukakubuza gukora ikintu iki cyangwa kiriya.
Aba-Feminists bo ubavugaho iki ?
Ingorane mfite ni uguteza urugamba aho rutari ahubwo ugashiduka rubaye, ni cyo kibazo kiri hagati y’abagabo n’abagore. Mu muco nyarwanda ariko tubona umugabo n’umugore ari umuntu umwe. Ubwo abambariranye ubusa bahohoterana ryari?
Hari ibyo bavuga ko kuva na kera abagabo hari ibyo bihariraga. Abo bantu ntaho bataniye n’abavuga ngo ese ko muvuga ngo abantu bambara ubusa muri iki gihe kera bambaraga bate? Umuco ahubwo si uyu wo kwambara ubusa ? ariko mu muco si ko bimeze.
Mbona abantu barashyize urugamba ahantu rutari kuko mu muco wa Kinyarwanda. Nibabasha kubona mu muco nyarwanda ahantu umugore yakandamijwe bazambwire ahubwo njyewe ndabaha ingero z’ahantu umugore ari kumwe n’umugabo ari magirirane. Hari ibintu biri kutuzamo ngo tureshye … hari icyuho dushobora kuzasanga twishyizemo, kuko buri muntu afite uruhare agomba kuzana.
N’ikimenyimenyi ntabwo umwami yigeze yima adafite umwamikazi. Wakwishimira kubaho uri umuntu ariko nta mutima? Abagore ni bo bitwa ba mutima. Abagabo bagira ikintu cyo guhubuka ariko hakaba inkomanga. Umutima rero ntusakuza ahubwo ujya inama. Abagore ni uko bamera ntabwo yatura ngo ajye gusakuza. Ntabwo ndi gutukana ahubwo ndi gusobanura ibintu uko umuco ubigena.
Noneho uravuga umwamikazi, uzi ko inyuma ye habaga hari umugabekazi. Umwami ntabwo yari kwibeshya ngo avuguruze umugabekazi. Ni ko urugo rudashyize umugore mu mwanya we cyangwa igihugu kikabikora cyagira ibibazo. Abantu bahimbye intambaro itari ngombwa.
Hari abavuga ko inkwano aba ari ikiguzi cy’umugore byo ubivugaho iki ?
Muduhaye umuntu wanyu. Natwe tubahaye ikimenyetso cy’ubuzima ngo aho ubuzima buvuye hajye ubundi ni na yo mpamvu inkwano itaribwa. Hategerezwa ko ibyara ababyeyi bagatanga indongoranyo. Inka mu banyarwanda zingana beze zo.
Abantu basigaye bakwa amafaranga bo ubitekerezaho iki, bagashyira inka muri mudasobwa ikabira?
Ni ukuvuga ngo igituma abantu bamera batyo bateshejwe gushingira ku bitagaragara, bibyara ibigaragara ahubwo basigara babarira ibitagaragara mu bigaragara. Kugira ngo natwe tube turiho habanza ikitagaragara aricyo gitekerezo cy’Imana bikarangira tubaye ibigaragara. Abantu barashaka gukuraho ibimenyetso. Barashaka gukuraho imihango.
None se ya mafaranga iyo bayaguhaye umenya n’aho yagiye ? Muri cya kirango cy’inkwano haba harimo ubuzima butazima kuko baba baguhaye inka kandi n’inkwano ntiribwa. Amafaranga ko uzi ko banaciririkanya ngo niba mutaduhaye aya nimugende. Cyakora baravuga ngo bayaguramo ibirongoranwa; none se ko mba mbiguhaye ukabingarurira? Inka ivuze ubukungu.
Gutera ivi byo kuri wowe urabyemera ?
Ntabyo abantu batazakora erega. Iyo ni yo mikino y’abana, kuko ikina ijya mu kubaka ibyagombaga kuramba ikabikiniramo ni yo izabikenya. Mu Kinyarwanda nta musore wirambagirizaga. Ubu umuhungu arikora n’abandi bahungu yakoranyije bakajya gusaba umugeni. Nta musore wajyaga kwisabira umugeni.
Turi mu iterambere da, ariko abantu nibahure bamenyane babwire imiryango nimara kumenyana barakora ibyo imiryango ikora. Ntabwo wakunda umukobwa wo mu muryango wiyubashye ufite umuco ngo nurangiza ugende ukubite ivi hariya uti uri uwanjye! Umuhawe na nde? Ahubwo uko ni ugufata ku ngufu. Wa mukobwa na we akabyemera bakamushyiramo ibyo bamushyiramo, ntibabikuramo mu minsi mike bakabifasha hariya?
Izo mpeta zabo si zo bagenda bagacurisha cyangwa bakagura? Ninde ubifite ngo avuge ngo ni ibye? Uratanga ibitari ibyawe? N’abagabo bashakanye babikuramo bakajya mu ndaya. Bagahora bacungana n’umuntu. N’umugabo kuvuga ngo yagiye gupfukamira nabikore mu bundi buryo, amwubahe , mu mibanire amucire bugufi. Ibyo bintu mu Kinyarwanda ntabyo dufite ni ibitoragurano.
Hari ukuntu abahanzi basigaye bakora indirimbo bamwe bakavuga ko zica umuco, wowe ni ko ubibona ?
N’itegeko ryacu erega rihana urukozasoni. Iyo bavuze uburenganzira bwa muntu uhana gatoya ibyakabaye bihanika bati ‘uri kwinjira mu buzima bwite bw’umuntu ariko iby’urukozasoni ntawe uri bubivuge.’ Ubuzima bwite bw’umuntu nta bubaho. Habaho magirirane.
Ibimenyetso biba bijimije. Uzaduhamagarire uwo waririmbye ‘Igare’ uw’iki gihe noneho ngo ubu hariho ikimoto kiri guca ibintu. Abahungu b’ubu rero iyo bigeze mu mashusho biba ibindi n’ibyari hariya mu kirambi babishyira hanze.
Hari agahungu nabonye ejo bundi ibintu kakoze. Ntabwo ari byo. Warangiza ukajya kubeshya. Hari abambwiye ngo yaravuze ngo Imana ni yo ikwiriye kumucira urubanza. Imana iba mu bantu. Imana yayibonye he ? Ni umupfumu se ko Imana yasigaye ivugana na bo? Abahanzi b’ubu ibyo bakora ni ubukubaganyi bari kwigisha urubyiruko. Abareba ariya mashusho yanyu bifite icyo bibaremamo ?
Niba abahanzi bashaka kuba abahanzi bakazimiza nibige imihango n’imigenzo n’imiziririzo by’umuco nyarwanda. Bazahanga ibintu bitazahanguka ariko bino by’ubu byaka nk’amashara. Leta ariko na yo nihagarare ku muco kurusha ibindi byose.
Video: Kayihura Innocent


text:
Rutsiro: Abasore n’inkumi 57 bize imyuga bemerewe inguzanyo
Yanditswe na IYAREMYE YVES
Ubuyobozi bw’Akarere ka Rutsiro buratangaza ko muri uyu mwaka buzafasha abasore n’inkumi 57 kubona inguzanyo, zizabafasha kwihangira imirimo, bakabyaza umusaruro ubumenyi bakuye ku ntebe y’ishuri, bakikura mu bushomeri.
Mu kiganiro yagiranye n’Imvaho Nshya, umuyobozi w’aka karere yavuze ko iyi gahunda yo gufasha uru rubyiruko kubona inguzanyo igamije kurandura ubushomeri mu rubyiruko no kurushishikariza kugana amashuri y’imyuga, nk’inzira yo kwihutisha iterambere.
Umuyobozi w’Akarere ka Rutsiro Ayinkamiye Emerance, asaba urubyiruko rwo muri aka karere rwize imyuga gukora imishinga yunguka, bakayishyikiriza ubuyobozi kugira ngo isuzumwe, inzego zibifitiye ubushobozi nizibona yabyara umusaruro bahabwe inguzanyo yo kuyishyira mu bikorwa.
Yakomeje agira ati “Ibi byose birakorwa mu rwego rwo kurwanya ubushomeri n’ubukene mu rubyiruko kandi rwarize imyuga ikwiye kubyazwa umusaruro, bigamije kwereka urubyiruko ko hari ibishobora gukorwa bikabateza imbere bakava mu bushomeri.
Uyu ni umuhigo ugomba kugerwaho muri uyu mwaka kandi tubigeze kure, aho uru rubyiruko rutoranywa, rugakurikiranwa bikagera aho ruhabwa inguzanyo kandi bizatuzamura.”
Bamwe mu rubyiruko rwo mu karere ka Rutsiro, bashimira ubuyobozi bw’akarere kabo n’ubw’igihugu muri rusange, buhora buharanira icyateza umunyarwanda imbere, bakaba bahamya ko aya mahirwe bafite bazayabyaza umusaruro.
Isingizwe Saidi, umwe mu bize imyuga, aganira n’Imvaho Nshya yagize ati “Turashimira ubuyobozi bwacu kuba budutekerezaho hakabaho gahunda yo kuzirikana abize imyuga n’ubumenyingiro, tukaba twafashwa kubyaza umusaruro ubumenyi twakuye mu ishuri, ibi biraduha ikizere cyo kuba twakwiteza imbere tukava mu bukene ndetse tukagira n’uruhare mu gukura mu bushomeri abatari bake.”
Ubuyobozi bw’Akarere ka Rutsiro buvuga ko uru rubyiruko ruzafashwa kwiteza imbere, ruziyongera ku bandi barangije imyuga mu kigo ngoraramuco cya Iwawa, nabo bagiye bafashwa kubyaza umusaruro ubumenyi bafite mu myuga y’ububaji, ubudozi, ubwubatsi, gusudira n’indi itandukanye.


text:
ABAKURAMBERE N’ABAHANUZI
IGICE CYA 6 - SETI NA HENOKI
Iki gice gishingiye mu Itangiriro 4:25-6:2.
Adamu yahawe undi mwana w’umuhungu kugira ngo abe umuragwa w’isezerano ry’Imana, agire uburenganzira ku murage w’iby’umwuka. Izina Seti, yise umuhungu we, ryasobanuraga “uwatoranyijwe,’ cyangwa “inshumbushanyo’; “kuko,” nkuko nyina yavuze, “Imana inshumbushije urundi rubyaro mu cyimbo cya Abeli, kuko Kayini yamwishe. “Seti yari afite igihagararo cyiza kurusha Kayini cyangwa Abeli, kandi yasaga na se cyane kurusha abandi bahungu be. Yari umunyamico myiza, akagenda agera ikirenge mu cya Abeli. Ariko kandi nta byiza by’umwihariko yarazwe kurusha Kayini. Ku byerekeranye no kuremwa kwa Adamu, byavuzwe ko “Yaremwe mu ishusho y’Imana;” nyamara umuntu, nyuma yo gucumura, yabyaye umwana usa na we. Nk’uko Adamu yari yaremwe atunganye, asa n’Imana, Seti, kimwe na Kayini, yarazwe kamere y’icyaha ababyeyi babo bakoze. Ariko na we asobanurirwa iby’Umucunguzi kandi yigishwa gukiranuka. Agendeye mu buntu bw’Imana, yarayikoreye kandi ayihesha icyubahiro, akora nk’uko Abeli yajyaga gukora iyo aza kubaho, agarurira ibitekerezo by’abanyabyaha ku kubaha no kumvira Umuremyi wabo. AA 44.1
“Na Seti abyara umuhungu, amwita Enoshi, icyo gihe abantu batangira kwambaza izina ry’Uwiteka.” Mbere hose, abakiranutsi baramyaga Imana; ariko abantu bamaze kugwira, itandukaniro hagati y’abubaha Imana n’abatayubaha ritangira kugaragara cyane. Bamwe bayoboka Imana ku mugaragaro, abandi barayisuzugura ntibayumvira. AA 44.2
Mbere yo gucumura, ababyeyi bacu ba mbere bakomezaga Isabato yari yaratangiriye muri Edeni; kandi n’aho bamariye kwirukanwa muri Paradizo barayikomeje. Bariye ku mbuto zirura zo kutumvira, kandi bamenye ibyo umuntu wese usiribanga mategeko y’Imana aziga vuba cyangwa atinze, ko amateka y’lmana ari ayera kandi ko adahinduka, kandi ko igihano cy’ibyaha kitazabura kumugeraho. Isabato yajiririjwe n’urubyaro rwose rw’Adamu rutimuye Imana. Ariko Kayini n’urubyaro rwe ntibajiririje umunsi Imana yaruhutseho. Bihitiyemo igihe cyabo cyo gukora no kuruhuka, batitaye kubyo Uwiteka yategetse. AA 44.3
Akimara kugerwaho n’umuvumo w’Imana, Kayini yikuye mu rugo rwa se. Yihitiyemo umurimo wo guhinga, hanyuma yubaka umudugudu awitirira umuhungu we w’imfura. Kayini yari yaravuye mu maso y’Uwiteka, ari umunyamahanga ku masezeramo yo kuragwa Edeni nshya, ajya gushaka ubutunzi no kwinezeza mu isi yavumwe kubera icyaha, maze aba nyambere mu baramya imana z’iyi si. Abamukomokaho, bihitiyemo gukurikirana cyane ibintu by’isi gusa no kurundanya ubutunzi. Kandi ntibita ku Mana, ahubwo barwanya imigambi ifitiye abantu. Ku cyaha cyo kwica cyatangijwe na Kayini, Lameki wavutse mu rubyaro rwa gatanu, yongeraho kugira abagore benshi, kandi arangwa n’agasuzuguro no kwishyira hejuru, hanyuma yemera Imana, ariko agira ngo atagerwaho n’ingaruka z’ibyabaye kuri Kayini, yishakira umutekano we bwite. Abeli yari yararanzwe n’imibereho y’umushumba, aba mu mahema, kandi n’abakomoka kuri Seti bakurikira uwo mwuga, bifata “nk’abashyitsi n’abimukira mu isi, “bashaka gakondo, irusha icyo gihugu kuba cyiza, ni yo yo mu ijuru.” Abaheburayo 11:13, 16. AA 44.4
Hashize igihe ayo matsinda abiri ariho atandukanye. Abakomotse kuri Kayini, bakomeza kugenda bimuka aho bari batuye ubwa mbere, bakwira mu bibaya no mu bikombe byahoze bituwemo n’abana ba Seti; naho abandi mu kwanga ko babanduza imico yabo mibi, bimukira mu misozi miremire, baba ariho batura. Igihe cyose uko kwitandukanya kwakomezaga kubaho, abakomoka kuri Seti bakomeje kuramya Imana uko bikwiriye. Ariko uko ibihe byagiye bihita, mu buryo batazi, bagiye bivanga ni ruto ni ruto, n’abatuye mu bibaya. Uko kwifatanya byagize ingaruka mbi cyane. “Abana b’Imana babona abakobwa b’abantu ari beza.” Abana ba Seti babengutswe abakobwa bo mu rubyaro rwa Kayini maze bababaza Imana ubwo babashakagamo abagore. Benshi mu bubahaga Imana bashutswe n’ibihendo byahoraga imbere yabo maze bagwa mu cyaha, batakaza imico ikwiriye, imico y’ubutungane. Kubwo kwivanga n’abivuruguse mu byaha, bahinduka nka bo mu mibereho no mu bikorwa; birengagiza itegeko rya karindwi bararyica, “maze batangira gushyingiranwa hagati muri bo.” “Abana ba Seti” bagendeye mu nzira ya Kayini.” (Yuda 11); berekeje ibitekerezo byabo ku butunzi no ku munezero by’isi maze ntibita ku mategeko y’Uwiteka. “N’ubwo bazi Imana, ntibayihaye ikuzo kandi ntibayishimiye nk’uko biyikwiye. Ahubwo ibitekerezo byabo byabaye imburamumaro, kandi ukujijwa kw’imitima yabo kwatumye bahera mu mwijima.” Abaroma 1:21. Nicyo cyatumye Imana na Yo ibareka ngo bagire ibitekerezo bigoramye, bakore n’ibidakwiriye.” Umurongo wa 28. Icyaha gikwira isi nk’ibibembe byica. AA 45.1
Adamu yamaze hafi imyaka igihumbi abana n’abantu, bimubera igihamya cy’ingaruka z’icyaha. Mu budahemuka, yagerageje kurwana n’ikibi. Yari yarategetswe kwigisha abamukomokaho inzira y’Uwiteka, maze ibyo Imana yari yaramubwiye abibika mu mutima akajya ahora abisubiriramo abamukomotseho. Guhera ku rubyaro rwe kugeza ku gisekuru cya cyenda, yabasobanuriraga imibereho izira inenge kandi y’umunezero umuntu yari afite muri Paradizo, kandi akabasubiriramo n’uburyo yacumuye, ababwira iby’umubabaro Imana yabigishirijemo impamvu ari ngombwa gukomeza amategeko yayo nk’uko ibishaka, kandi abasobanurira imbabazi zayo zatumye yarabateganyirije umugambi w’agakiza. Nyamara hari bake bashoboye kumvira amagambo ye. Kenshi na kenshi baramurakariraga bamuhora icyaha cyazanye uwo mubabaro ku bamukomokaho. AA 45.2
Imibereho ya Adamu yaranzwe n’ishavu, gucishwa bugufi no kwicuza. Avuye muri Edeni, kumva ko agomba gupfa byamuteye ubwoba cyane. Ku ikubitiro, yamenye ukuri k’urupfu mu muryango we, ubwo Kayini, imfura ye, yicaga murumuna we. Maze ubwo yicuzaga icyatumye acumura, agahinda yari afite kikubye inshuro ebyiri kubera urupfu rwa Abeli no kuvumwa kwa Kayini, Adamu yarashenjaguritse cyane. Yabonye uko kwangirika kw’abantu kwajyaga gutuma isi irimbuzwa Umwuzure; kandi nubwo igihano cy’urupfu cyari cyabanje gutera Adamu ubwoba, nyuma y’imyaka hafi igihumbi yitegereza ingaruka z’icyaha, yasanze ko Imana igira imbabazi kuba yarashyize iherezo ku bugingo bw’umubabaro n’agahinda. AA 45.3
Tutitaye ku bibi byakorwaga n’abantu bo mu gihe cya mbere y’Umwuzure, nk’uko akenshi abantu bagiye babyibwira, ntabwo icyo gihe cyabaye igihe cy’ubujiji n’imibereho ya kinyamaswa. Abantu bahawe amahirwe yo kugera ku rugero ruhanitse mu by’umwuka no mu by’ubwenge. Bari bafite imbaraga z’umubiri n’ibitekerezo bihamye, kandi ayo mahirwe yo kwiga iby’iyobokamana n’ubumenyi mu bya siyansi nta bandi bari bayafite. Byaba ari ukwibeshya kwibwira ko ubwenge bw’abantu b’icyo gihe bwiyongeraga bitinze bitewe n’igihe gikomeye babayeho; ahubwo ubwenge bwabo bwiyongeraga hakiri kare, kandi abubahaga Imana kandi bakagira imibereho ijyanye n’ubushake bwayo, bakomezaga kunguka ubumenyi n’ubwenge mu mibereho yabo yose. AA 46.1
Abanyabwenge bo muri iki gihe cyacu dufataho ibyitegererezo, uramutse ubagereranyije n’abo mu gihe cya mbere y’Umwuzure, wasanga ubwenge bw’ab’iki gihe n’imbaraga zabo biri hasi cyane. Uko imyaka yo kurama k’umuntu yagabanutse, ni nako imbaraga ze z’umubiri n’ubwenge bwe bigabanuka. Hari abantu bagerageza kwiga guhera mu myaka makumyabiri kugeza kuri mirongo itanu y’ubukuru, maze ugasanga isi yose iratangarira ibyo bagezeho. Ariko mbega ukuntu ubwenge bwabo butashobora gushyikira ubwo abantu bari bafite imbaraga n’ibitekerezo byakuraga mu myaka amagana! AA 46.2
Ni iby’ukuri ko abantu bo muri iki gihe bafite umugisha wo kugera ku byo abababanjirije bagezeho. Abantu bafite ubuhanga buhanitse, bagize imigambi n’ibyo Nyamara turebye ibyerekeye ubwenge bw’umuntu, mbega uburyo abantu b’icyo gihe bari bafite amahirwe atangaje! Bamaze igihe kirekire babana n’umuntu wari wararemwe ku ishusho y’Imana, uwo Umuremyi yarangije kurema akavuga ko ari “byiza” - umuntu Imana yari yarigishije ubuhanga bwose bujyanye n’ibiri ku isi. Adamu yari yarigiye ku Muremyi amateka y’irema; ubwe yabonye byinshi mu myaka magana cyenda; kandi ubwo bumenyi yabuhererekanyije mu bamukomotseho. Abantu babayeho mbere y’Umwuzure nta bitabo bari bafite, nta n’ubwo bari bafite aho bandika, nyamara intekerezo n’imbaraga z’umubiri byabo byari bifite ubushobozi buhambaye bwo kwibuka ibyo babwiwe n’ibyo babonye, kandi bakabihererekanya ku babakomokaho mu buhanga butagira akagero. Bamaze igihe kirekire cyane, ibisekuruza birindwi ku isi, bafite amahirwe yo kungurana inama no guhererekanya ubumenyi kandi bose bikabagirira umumaro. AA 46.3
Amahirwe abo muri icyo gihe bari bafite yo kumenyera Imana mu byo yaremye, ni ntagereranywa kugeza n’ubu. Kandi kuva igihe habereyeho umwijima mu by’iyobokamana, kuri bo, cyari igihe cy’umucyo utangaje. Isi yose yagize amahirwe yo kwigira kuri Adamu, kandi abubahaga Uwiteka bo bagerekagaho no kwigishwa na Kristo hamwe n’abamarayika. Na none bari bafite umuhamya w’ukuri wa bucece, ari wo bwa Busitani bw’Imana, bwagumye muri bo igihe kirekire. Ku marembo ya Paradizo yari arinzwe n’abakerubi, hagaragaraga ikuzo ry’Imana, kandi aho niho abaramya Imana ba mbere baje kuyihimbariza. Aha kandi niho bashyize ibicaniro byabo, kandi bahaturira amaturo. Ni naho Kayini na Abeli bari bazanye ibitambo byabo, maze Imana ikamanukira kuvugana na bo. AA 46.4
Abahakanyi ntibashobora kwihandagaza ngo bavuge ko Edeni itabayeho kandi yari yitegeye aho abantu bayibona, amarembo yayo arinzwe n’abamarayika kugira ngo hatagira uwinjiramo. Gahunda y’irema, ibyari mu muri Edeni, amateka y’ibiti bibiri byarimo, uburyo byari bifitanye isano ya bugufi n’umugambi w’Imana yari ifitiye umuntu, ibyo byose nta washoboraga kubishidikanyaho. Icyubahiro giheranije cy’Imana, amategeko yayo, ibyo byose byari ukuri umuntu atari gushidikanyaho igihe cyose Adamu yari ikiri kumwe na bo. AA 47.1
Nyamara n’ubwo ibicumuro byari bikabije, hariho abantu b’intungane, bari basabagijwe n’umushyikirano bagiranaga n’Imana, bakagira imibereho igendana n’ijuru. Bari abantu bafite ubwenge bw’ikirenga kandi bageze kuri byinshi. Bari bafite inshingano ikomeye yo kuba abakiranutsi no kwigisha abantu bo muri icyo gihe ndetse n’abo mu gihe kizaza kugendera mu nzira y’Imana. Gusa hari bake bavugwa mu Byanditswe byera; n’ubwo nta gihe Imana itagize abahamya babizerwa, n’abanyakuri kandi bayisenga by’ukuri. AA 47.2
Henoki byanditswe ko yabayeho imyaka mirongo itandatu n’itanu maze abona kubyara umuhungu. Nuko agendana n’Imana imyaka magana atatu. Muri icyo gihe, Henoki yakundaga Imana kandi agakomeza amategeko yayo. Yari umwe mu ntungane zishikamye mu kwizera, kandi bakaba urubyaro rw’isezerano. Mu magambo yaturukaga mu kanwa ka Adamu yahigiye igitekerezo kibi cyaranze amateka yo gucumura k’umuntu, n’uburyo ubuntu bw’Imana bwagaragariye mu isezerano ryayo; maze yishingikiriza ku Mucunguzi wagombaga kuzaza. Ariko umuhungu we w’imfura amaze kuvuka, Henoki yageze ku rwego rusumbyeho; yateye intambwe yo gushyikirana n’Imana biruseho. Yasobanukiwe neza ibyo asabwa n’inshingano ye nk’umwana w’Imana. Ubwo yitegerezaga urukundo umwana akunda se, uburyo yiringira ko ntacyo yaba bari kumwe; ubwo yumvaga mu mutima we asabwe n’impuhwe kubw’uwo muhungu we w’imfura, byamwigishije icyigisho gikomeye cyane ku byerekeye urukundo ruhebuje Imana ikunda abantu ubwo yatangaga Umwana wayo, n’icyizere abana b’Imana bagomba kugirira Data wo mu ijuru. Nuko urwo rukundo rutarondoreka, rutari baringa, rwagaragariye muri Kristo, rumubera impamvu y’amasengesho ye ya kumanywa na nijoro; kandi agambirira mu mutima we guhishurira urwo rukundo abaturanyi be. AA 47.3
Henoki ntiyagendanaga n’Imana mu nzozi cyangwa mu bitekerezo gusa, ahubwo bagendanaga mu nshingano ze zose no mu mihati ye yose ya buri munsi. Ntiyigeze aba nyamwigendaho, ngo yitandukanye burundu n’abaturanyi be; kuko yari afite umurimo yagombaga gukorera Imana mu bari mu isi. Mu muryango no mu mibanire ye n’ abantu, kandi nk’umufasha n’umubyeyi, inshuti, n’umwenegihugu, Henoki yari umugaragu w’Uwiteka udatezuka. AA 47.4
Umutima we wahamanyaga n’ubushake bw’Imana; kuko “abantu babiri ntibajyana batasezeranye. ” Amosi 3:3. Kandi yakomeje kugendana n’Imana akiranutse kugeza ku myaka magana atatu. Hari Abakristo bake bakwiyemeza gukora batyo baramutse bamenye ko bashigaje igihe gito cyo kubaho, cyangwa ko Yesu ari hafi kugaruka. Nyamara uko ibihe byahitaga ni ko Henoki yarushagaho kwizera no kugira urukundo. AA 47.5
Henoki yari umuntu ufite ibitekerezo bihamye n’ubumenyi bw’ikirenga; kuko yagiraga umugisha wo guhishurirwa n’Imana ibintu bidasanzwe; na none kandi kuba yaragiranaga umushyikirano uhoraho n’ijuru, agamije gusobanukirwa ugukomera n’ubuziranenge by’Imana, yari umwe mu bantu bicishaga bugufi cyane. Uko yarushagaho komatana n’Imana, niko yarushagaho kubona intege nke ze no kumva ari mubi bikabije. AA 48.1
Ahangayikishijwe n’uko ubugome bw’abatubaha Imana bukomeje kwiyongera, kandi atinyishijwe n’uko ubuhemu bwabo buzatuma atezuka ku kubaha Imana, Henoki yaretse kwiyegereza abo bantu, maze ahitamo kumara igihe kinini ari wenyine, yiyemeza kwirundurira mu gusabana n’Imana no gusenga. Nuko ategerereza imbere y’Imana, ashaka gusobanukirwa ubushake bwayo, ngo abugenderemo. Kuri we, isengesho ryari nk’umwuka w’ubugingo; yasaga nk’uwibera mu ijuru. AA 48.2
Imana yatumye abamarayika bayo bera kumenyesha Henoki umugambi wayo wo kurimbuza isi Umwuzure, kandi imuhishurira mu buryo bwimbitse umugambi wo gucungurwa. Binyuze mu mwuka w’ubuhanuzi, yeretswe uruhererekane rw’abajyaga kubaho nyuma y’Umwuzure, ndetse yerekwa n’ibintu bikomeye bifitanye isano no kugaruka kwa Kristo ndetse n’imperuka y’isi. AA 48.3
Henoki yari yarahagaritswe umutima no gutekereza iby’abapfuye. We yibwiraga ko abakiranutsi n’inkozi z’ibibi bazasubira mu mukungugu bose hamwe, maze ibyabo bikaba birangiye. Ntiyabonaga imibereho y’abakiranutsi nyuma yo gupfa kwabo. Mu iyerekwa rye, Imana yamwigishije iby’urupfu rwa Kristo n’uburyo azagaruka afite ikuzo, ashagawe n’abamarayika bera bose, aje gucungura abantu be ngo bave mu bituro. Yabonye kandi n’uburyo isi izaba yuzuwemo n’ibyaha byinshi ubwo Yesu azagaruka. Abona ko icyo gihe hazaba hariho abantu birata, bikakaza, ishyanga ryuzuye inarijye, rihakana Imana na Yesu Kristo nk’Umwami, abantu bica amategeko kandi bagahinyura igitambo cya Kristo. Yabonye abakiranutsi bambitswe ikuzo n’icyubahiro, kandi yerekwa inkozi z’ibibi zirukanwa mu maso y’Imana, maze zirimbuzwa umuriro. AA 48.4
Henoki yahindutse umubwiriza ukiranuka, umenyesha abantu ibyo Imana yamuhishuriye. Abubahaga Uwiteka basangaga uwo muntu w’intungane kugira ngo bafatanye mu mabwiriza Imana yamuhaye banasenga. Yakoze umurimo ku mugaragaro akabwira abashakaga kumwumva bose ubutumwa bw’Imana bw’imiburo. Umurimo we ntiwari ugarukiye gusa kuri bene Seti. Mu gihugu Kayini yari yarahungiyemo Imana, niho uwo muhanuzi yasobanuriye abantu ibitangaza yeretswe. Yaravuze ati “Dore, Uwiteka yazanye n’ibihumbi by’abera be, aje gucira abantu bose urubanza no gushinja abatubaha Imana bose ibyo bakoze byose byo kuyisuzugura n’ibitutsi abanyabyaha bayitutse!” Yuda 14, 15. AA 48.5
Henoki ntiyatinyaga kwerekana icyaha. Ubwo yigishaga abantu bo mu gihe cye urukundo rw’Imana muri Kristo, yihanangirije abantu kuzibukira imigenzereze yabo mibi, abahanira ubugome bwariho kandi anababurira avuga ko nta kabuza abica amategeko bazacirwaho iteka. Mwuka w’Imana ni We wavugiraga muri Henoki; ntabwo uwo Mwuka Yigaragaje mu kuvuga ibyo urukundo gusa, impuhwe n’ubudahemuka; intungane ntizivuga ibintu byiza gusa. Ahubwo Imana ishyira mu mutima no mu kanwa k’intumwa zayo ukuri kugomba kuvugwa kandi gutyaye nk’inkota y’amugi abiri. AA 48.6
Imbaraga z’Imana zakoreraga mu bagaragu bayo zumvikanye no mu bantu bumvaga. Bamwe baramwumviye, kandi bihana ibyaha byabo; ariko abenshi baramukwena komeza inzira zabo mbi batishisha. Abagaragu b’Imana bagomba gushyira ubutumwa nk’ubwo abantu bo mu isi yo mu gihe giheruka, kandi ubwo butumwa buzahinyurwa, bwe kwizerwa. Abantu ba mbere y’Umwuzure, birengagije amagambo y’ imiburo y’uwagendanaga n’Imana. Ni nako urubyaro ruheruka rutazita ku miburo y’intumwa z’Imana. AA 49.1
Henoki, nubwo yakundaga gukora imirimo y’amaboko cyane, yakomeje umushyikirano we n’Imana ntiyawutezukaho. Uko imirimo yarushagaho kumukomerera, niko yarushagaho gusenga ashikamye. Yakomeje kwitarura abantu bose mu gihe runaka. Kuba yaramaranye igihe n’abantu, akora imirimo kugira ngo abone uko abaha amabwiriza kandi ababere n’urugero, yajyaga kwitarura, akamara igihe ari wenyine, atarya kandi atanywa, kugira ngo Imana imwungure ubwenge mvajuru. Kubwo gushyikirana n’Imana, Henoki yagiye arushaho kwerekana ishusho y’Imana. Mu maso he harabagiranishwaga n’ umucyo utangaje, nka wa mucyo warabagiranaga mu maso ha Yesu. Uko yabaga avuye gusabana n’ijuru, niko abatubaha Imana babonaga ijuru ribahatira kureka ibibi byabo binyuze muri we. AA 49.2
Ubugome bw’abantu bwageze ku rugero rutakwihanganirwa, bituma bacirwa urubanza rwo kurimbuka. Uko imyaka yagendaga ihita, abantu barushagaho gusayisha mu byaha, kandi ni nako iteka Imana yagombaga kubaciraho ryegerezaga. Nyamara kandi ni nako Henoki, umuhamya wo kwizera, yashikamaga mu nzira ye, aburira, yinginga, acyaha, akora uko ashoboye kose ngo azimye inkongi y’ibyaha kandi yirinda kwihorera. Nubwo imiburo ye yirengagijwe n’abanyabyaha, abantu batwawe no kwinezeza, we yahamyaga ko Imana yabyemeye, agakomeza kurwanya ikibi akiranuka, kugeza ubwo Imana yamukuye mu isi y’icyaha ikamujyana mu munezero nyakuri w’ijuru. AA 49.3
Abantu b’icyo gihe baramusuzuguraga kuko atashakishaga ubutunzi bw’isi. Ahubwo yari yararunduriye umutima we ku butunzi budashira. Yari arangamiye umurwa wo mu ijuru. Yari yarabonye Umwami mu ikuzo Rye hagati muri Siyoni. Umutima we, ibitekerezo bye, n’ibiganiro bye byiberaga mu ijuru. Uko gukiranirwa kwiyongeraga, ni ko yarushagaho gushaka kubana n’Imana. Ubwo yari akiri mu isi, binyuze mu kwizera, yiberaga mu bwami bw’umucyo. AA 49.4
“Hahirwa abafite imitima iboneye; kuko bazareba Imana” Matayo 5:8. Imyaka magana atatu niyo Henoki yashakishije gutungana k’umutima, kugira ngo ashobore kugendana n’ijuru. Mu myaka magana atatu Henoki yagendanye n’Imana. Umunsi ku wundi yifuzaga kuba hafi y’Imana; umubano we n’Imana warushagaho gukomera, buhoro buhoro uwo mushyikirano urakura, kugeza ubwo Imana imwijyanira. Ahagaze ku rugabano rw’umudugudu uhoraho, ashigaje gusa intambwe ngo yinjire mu rurembo; noneho inzugi zirikingura, urugendo yagendanye n’Imana igihe kirekire ku isi rurakomeza, maze anyura mu marembo y’Umurwa Wera — ni we muntu wa mbere winjiyeyo. AA 49.5
Ibura rye ryaramenyekanye mu isi. Ijwi ry’imiburo n’amabwiriza ryahoraga ryumvikana uko bukeye n’uko bwije ryarabuze. Ari abakiranutsi, ari n’abakiranirwa babonye igenda rye; bizeye ko yajyanywe ahandi hantu ho kuruhukira imirimo ye, abamukundaga baramushatse cyane nk’uko abana b’abahanuzi bashakishije Eliya; nyamara ntibamubonye. Nuko bavuga yuko “atabonetse,” kuko Imana yari yamujyanye. AA 50.1
Imana yimuriye Henoki mu ijuru igamije gutanga icyigisho gikomeye. Byari akaga kuko abantu bari bihebeshejwe n’ingaruka mbi zitewe n’icyaha cy’Adamu. Benshi baravugaga bati “Bimaze iki kubaha Imana, tugakomeza amategeko yayo kandi twese turiho umuvumo dutegereje gupfa?” Nyamara amabwiriza yatanzwe n’Imana, kandi agasubirwamo na Seti, Henoki akaba urugero mu kuyashyira mu bikorwa, yatamuruye umwijima, aha umuntu ibyiringiro, by’uko ubwo Adamu yazanye urupfu, Umucunguzi wasezeranywe yazanye ubugingo no kudapfa. Satani yahatiraga abantu kwizera ko abakiranutsi batazagororerwa kandi n’abakiranirwa batazahanwa, kandi ko bitashoboka ko abantu bakomeza amategeko y’Imana. Ariko binyuze muri Henoki, Imana yahamije ko « Ibaho, kandi ko Igororera abayishaka.” Abaheburayo 11:6. Yerekanye ibyo izakorera abakomeza amategeko yayo. Abantu bari barigishijwe ko bishoboka gukomeza amategeko y’Imana, kandi ko nubwo abantu bashobora kuba hagati y’abanyabyaha n’inkozi z’ibibi, kubwo ubuntu bw’Imana, bashobora gutsinda ibigeragezo, maze bakabonera kandi bakaba intungane. Babonye icyitegererezo mu buzima bwuzuye imigisha bwa Henoki; kandi ukwimurwa kwe akajyanwa mu ijuru byabaye igihamya cy’ukuri ku buhanuzi bwe, ko hanyuma ibyishimo, ikuzo n’ubugingo buhoraho bibikiwe abumvira; kandi ko gucirwaho iteka, ibyago n’urupfu byabikiwe abakiranirwa. AA 50.2
Kubwo kwizera, Henoki “yarimuwe ngo adapfa... kuko yahamijwe atarimurwa ko yanejeje Imana. ” Abaheburayo 11:5. Kuba yari atuye hagati y’abagome bagomba kurimbuka, Henoki yabayeho imibereho yomatanye n’Imana, ku buryo atari kwemererwa gutwarwa n’imbaraga y’urupfu. Imico yo kubaha Imana k’uwo muhanuzi yerekana urugero rwo kwera rukwiriye kugerwaho n’“abazaba bacunguwe bakuwe mu isi” (Ibyahishuwe 14.3) ubwo Kristo azaba agarutse. Nuko nk’uko byari bimeze mbere y’ Umwuzure, ubugome buzagwira. Bakurikije ibyo imitima yabo irarikiye, n’inyigisho ziyobya, abantu bazagomera ubutegetsi bw’Ijuru. Ariko nka Henoki, ubwoko bw’Imana buzashakashaka ubutungane bw’umutima no gukomeza ubushake bwayo, kugeza ubwo bazerekana ko basa na Kristo. Kandi nka Henoki, bazaburira ab’isi ibyo kugaruka ku Umwami n’urubanza benda kuzacirwa, kandi kubwo icyitegererezo n’ibiganiro byabo birangwa n’ubutungane, bazaciraho iteka ibyaha by’abatubaha Imana. Nk’uko Henoki yimuriwe mu ijuru mbere y’uko isi irimbuzwa amazi, ni ko abakiranutsi bazimurwa mu isi itararimburwa n’umuriro. Intumwa Pawulo agira ati, “Ntituzasinzira twese, ahubwo tuzahindurwa, ndetse mu kanya gato nk’ako guhumbya, ubwo impanda y’imperuka izavuga.” “Ahubwo tuzumva itegeko, twumve n’ijwi rya Marayika ukomeye, twumve n’impanda y’Imana; ubwo Nyagasani azaherako amanuke avuye mu ijuru, maze abapfuye bizera Kristo babanze bazuke. Nyuma natwe abazaba bakiriho duhite tuzamuranwa na bo mu bicu, dusanganire Umwami mu kirere maze tuzabane na We iteka ryose. Nuko rero mubwirane ayo magambo, kugira ngo abahumurize.” 1 Abakorinto 15:51, 52; 1Abatesalonike 4:16-18. AA 50.3


text:
Ubigereranyije n’ubuso bw’intara zitandukanye z’igihugu, wasanga amashyamba amaze kugera ku buso ajya kungana n’uburiho Intara y’Uburengerazuba bungana na kilometero kare 5.883, ubwongeyeho ubw’Amajyaruguru bungana na kilometero kare 3.276.
Igiteranyo cy’ubuso bwazo zombi kirangana na kilometero kare 9.159, wagereranya na kilometero kare 8.006,7 hakabamo ikinyuranyo cya kilometero kare 1.152,2 gusa.
Kugera ku ntego ya 30% hakarenzwaho kilometero kare 105.352 ni urugendo rurerure kandi rutoroshye rwasabye imbaraga za Leta, Abaturarwanda n’abikorera muri rusange.
Buri ruhande hari umusanzu rwagiye rutanga binyuze mu bikorwa bitandukanye, ariko magingo aya abaturage ni bo batanga umusanzu munini.
Leta yashyizeho ingano y’ubuso bwagombaga guterwaho amashyamba buri mwaka
Umuyobozi Mukuru w’Ikigo gishinzwe Amashyamba mu Rwanda, Mugabo Jean Pierre, yabwiye IGIHE ko muri urwo rugamba Guverinoma yari yariyemeje kurwana hashyizweho ingamba zitandukanye kugira ngo intego igerweho, aho yagennye ingano y’ubutaka bwagombaga guterwaho amashyamba buri mwaka.
Yagize ati “Leta yashyizeho hegitali z’amashyamba yagombaga kuzajya itera buri mwaka, ibyo bikanagendana n’amafaranga yagendaga ishyiramo bijyanye n’intego y’ayo tuzajya dutera. Binyuze muri Minisiteri y’Imari n’Igenamigambi n’abaterankunga, Leta yagendaga itanga ubushobozi kugira ngo habashe guterwa ayo mashyamba.”
Yasobanuye ko mu ngengo y’imari ya buri mwaka hari amafaranga yagenerwaga iyo gahunda, Minisiteri y’Ibidukikije igafatanya n’Ikigo gishinzwe Amashyamba mu kugena uko akoreshwa, hakagira ayoherezwa kuri buri karere.
Akarere kafatanyaga n’Ikigo kugena umufatanyabikorwa uzaba afite iyo gahunda mu nshingano, hagakorwa ibyateganyijwe nyuma hakerekanwa raporo ibigaragaza.
Mu ibarura ry’amashyamba rikorwa buri myaka icumi, kuva mu 2009 ubwo hakorwaga irya mbere kugeza hakozwe irindi rya 2019 hagaragaye ubwiyongere bw’ubuso bungana na 30,4%.
Mugabo yavuze ko hari harashyizweho intego yo gutera amashyamba ari kuri hegitari zisaga 4.000 nibura buri mwaka, kandi ubuso bukagera nibura kuri hegitari 712.104 muri iyo myaka [2009-2019].
Ubwo buso bwabarwaga hatarimo ibiti bivanze n’imyaka, nabyo intego yari uko haterwa hegitali 45.000 buri mwaka.
Muri uko gutera amashyamba, uyu muyobozi yavuze ko hanategurwaga ibikorwa byo kubungabunga ashaje kugira ngo bijyanirane.
Abaturage bihariye 67% by’amashyamba y’igihugu
Mu ngamba Leta yagiye ishyiraho zo kugera ku ntego yiyemeje, ntiyashyize imbaraga mu kubigenera ingengo y’imari gusa ahubwo yakoze n’ubukangurambaga kugira ngo Abaturarwanda nabo bumve ko intego ari iyabo, bityo batange umusanzu.
Barabyumvise bashyiramo imbaraga zigaragara ndetse Mugabo yavuze ko 67% by’amashyamba u Rwanda rufite ubu ari ay’abaturage, ari nayo akoreshwa ahanini iyo hakenewe umusaruro wayo nk’imbaho.
Iyo ntambwe iza yiyongera ku gutera ibiti bivanze n’imyaka nabyo bigirwamo uruhare runini n’abaturage.
Mugabo yatangaje ko kugeza ubu ubwitabire bw’abaturage buhagaze neza muri iyo gahunda, ariko ko hagikenewe izindi mbaraga.
Lata irashaka kwegurira amashyamba ashaje mu maboko y’abikorera
Uko ubuso bw’amashyamba y’u Rwanda bugenda bwiyongera haterwa amashya, hari n’andi aba agenda asaza akeneye kubungabungwa no kubyazwa umusaruro.
Muri uko kuyabyaza umusaruro ashobora gukorwamo imbaho, agatwikwamo amakara cyangwa se agacanwamo inkwi n’ibindi kugira ngo ubwo buso buterweho aho andi.
Mugabo yavuze ko Leta iri muri gahunda yo gushaka uko amashyamba ashaje yakwegurirwa abikorera bakayabyaza umusaruro mu buryo butandukanye.
Yagize ati “Nyuma yo kugera ku ntego y’ubuso twari twarihaye, hakurikiyeho kubungabunga amashyamba ari kugenda asaza no kubyaza umusaruro ashaje […] Turashaka ko ayo mashyamba ajya mu maboko y’abikorera bakayabyaza umusaruro.”
Yavuze ko kugeza ubu abikorera bihariye 36% by’amashyamba y’u Rwanda, mu gihe hari intego y’uko uyu mwaka wazarangira bafite 45%, bakaziharira nibura 80% mu 2024.


text:
>> Igihe Gisanzwe
Amasomo yo ku munsi wa Bikira Mariya Utasamanywe icyaha
Isomo rya mbere : Intg 3, 9-15.20
Isomo ryo mu gitabo cy’Intangiriro
Muntu yamaze gusuzugura Imana, 9Uhoraho Imana aramuhamagara, aramubaza ati « Uri hehe ?» 10Undi arasubiza ati « Numvise ijwi ryawe mu busitani, ngira ubwoba kuko nambaye ubusa, ndihisha.» 11Uhoraho Imana ati « Ni nde waguhishuriye ko wambaye ubusa? Aho ntiwariye ku giti nari nakubujije kuryaho? » 12Muntu arasubiza ati « Umugore wanshyize iruhande, ni we wampaye kuri cya giti ndarya. » 13Uhoraho Imana abwira umugore ati «Wakoze ibiki?» Umugore arasubiza ati « Inzoka yampenze ubwenge, ndarya.» 14Uhoraho Imana abwira inzoka ati « Kuko wakoze ibyo, ubaye ruvumwa mu nyamaswa zose z’agasozi; uzakurura inda hasi, maze urye umukungugu iminsi yose y’ukubaho kwawe. 15Nshyize inzigo hagati yawe n’umugore, hagati y’urubyaro rwawe n’urubyaro rwe ; ruzakujanjagura umutwe, nawe urukomeretse ku gatsinsino.» 20Nuko Muntu yita izina umugore we, amwita Eva, kuko ari we wabaye nyina w’abazima bose.
Kuzirikana : Zab 98 (97), 1, 2-3ab, 3cd-4a. 6b
ZABURI
- Inyik/ Mubyeyi, Bikira Mariya,
- Uhoraho yagukoreye ibitangaza.
- Nimuririmbire Uhoraho indirimbo nshya,
- kuko yakoze ibintu by’agatangaza ;
- indyo ye, ukuboko kwe k’ubutagatifu,
- byatumye atsinda.
- Uhoraho yagaragaje ugutsinda kwe,
- atangaza ubutabera bwe mu maso y’amahanga.
- Yibutse ubuntu bwe n’ubudahemuka bwe,
- agirira inzu ya Israheli.
- Imipaka yose y’isi,
- yabonye ugutsinda kw’Imana yacu.
- Nimusingize Uhoraho ku isi hose,
- nimusingize Umwami, Uhoraho.
Isomo rya kabiri : Ef 1,3-6.11-12
Isomo ryo mu ibaruwa Mutagatifu Pawulo Intumwa yandikiye Abanyefezi
3Nihasingizwe Imana, Se w’Umwami wacu Yezu Kristu, Yo yadusakajemo imigisha y’amoko yose, ituruka kuri Roho, mu ijuru, ku bwa Kristu. 4Nguko uko yadutoreye muri We nyine mbere y’ihangwa ry’ibiriho byose, kugira ngo tuzayihore imbere mu rukundo, turi intungane n’abaziranenge. 5Igena ityo mbere y’igihe ko tuzayibera abana yihitiyemo, tubikesheje Yezu Kristu. Uko ni ko yabyishakiye ku buntu bwayo, 6kugira ngo izahore isingirizwa ingabire yaduhereye ubuntu mu Mwana wayo w’Inkoramutima. 11Ni we kandi twatorewemo tugenwa mbere y’igihe ku buryo buhuye n’umugambi w’Ugenga byose, 12kugira nga twebwe abashyize amizero muri Kristu, tubonereho gusingiza ikuzo ryayo.
Ibango-ndirimbo ribanziriza Ivanjili : Lk 1,28.42
Alleluya Alleluya
- Ishime, unezerwe Bikira Mariya, mutoni w’Imana:
- Nyagasani ari kumwe nawe,
- wahebuje abagore bose umugisha.
Alleluya.
Ivanjili Ntagatifu : Lk 1,26-38
+ Amagambo yo mu Ivanjili ntagatifu uko yanditswe na Luka
Muri icyo gihe, 26Malayika Gaburiyeli atumwa n’Imana, mu mugi wo mu Galileya witwa Nazareti, 27ku mukobwa w’isugi wari warasabwe n’umusore witwa Yozefu, wo mu muryango wa Dawudi; uwo mukobwa yitwaga Mariya. 28Malayika aza iwabo aramubwira ati «Ndakuramutsa, mutoni w’Imana ; Nyagasani ari kumwe nawe. » 29Yumvise ayo magambo arikanga, yibaza icyo iyo ndamutso ivuga. 30Malayika aramubwira ati «Wigira ubwoba Mariya, kuko wagize ubutoni ku Mana. 31Dore ugiye gusama inda, ukazabyara umuhungu, maze ukazamwita izina rya Yezu. 32Azaba umuntu ukomeye, kandi bazamwita Mwene Nyirijuru. Nyagasani Imana azamwegurira ingoma ya se Dawudi ; 33azategeka umuryango wa Yakobo ubuziraherezo, ingoma ye ntizashira. »
34Nuko Mariya abwira Malayika ati « Ibyo bizashoboka bite, kandi nta mugabo mfite?» 35Malayika aramusubiza ati «Roho Mutagatifu azakumanukiraho, maze ububasha bwa Nyirijuru bukubundikire mu gicucu cye, ndetse ugiye kuvuka azaba intungane kandi azitwa Umwana w’Imana. 36Dore Elizabeti mwene wanyu na we yasamiye mu zabukuru ; uku kwezi ni ukwa gatandatu kandi ubundi yitwaga ingumba, 37koko nta kinanira Imana.» 38Mariya aravuga ati «Ndi umuja wa Nyagasani ; byose bimbeho nk’uko ubivuze. » Nuko Malayika amusiga aho aragenda.


text:
"Ntabwo Imana ijya gutira imbaraga ku wundi muntu ngo ibashe kudutabara"Dominic avuga ku ndirimbo ye nshya" Gwizimbaraga"
Yanditswe na: Ubwanditsi2021-03-31 20:48:44
Hari hashize igihe kinini Dominic Ashimwe atagaragara mu muziki, benshi batekereje ko atakiba mu Rwanda, abandi bakeka ko yaba yaramanitse inanga ye agasezera umuziki bucece.
Ashimwe wamenyekanye mu njyana z’indirimbo zihimbaza Imana yavuze ko kumara igihe kinini nta gihangano gishya ashyira hanze byatewe n’izindi nshingano yari afite mu muryango we yagombaga kuzuza.
Yagize ati “Ni njye mukuru mu muryango, byansabaga kwita ku bavandimwe banjye mu buryo buhagije, hanyuma kandi ndi umunyeshuri muri kaminuza ku buryo ngomba gukurikirana amasomo nta kujenjeka kugira ngo abanze arangire ajye ku ruhande bityo nzoroherwe no gukomeza umuziki neza nta nkomyi. Ntabwo naretse kuririmba, nta na gahunda mfite yo kubihagarika kuko ni umuhamagaro nitabye ntazuyaje, ndabikunda cyane.”
Ashimwe uri gusoza amasomo ye muri Mount Kenya University mu Ishami ry’Itangazamakuru n’Itumanaho, avuga ko yifuje kugenda gake mu rugendo rwo kwita ku muryango we, gukurikirana amasomo no gukora umuziki.
Ati “Nari kubifatanya n’umuziki bikemera ariko nta cyizere nari mfite ko byose byagenda neza uko bikwiye. Byari byiza gukora kimwe kikarangira nkabona gukora ikindi, ni bwo buryo nasanze butanga umusaruro wizewe kandi uhamye uzira kwicuza nyuma. Ntabwo Imana izaguhembera ko wakoze byinshi cyane, izaguhembera gusa uburyo wabikozemo niba bwari buhuje n’ugushaka kwayo.’’
Mu mikorere y’umuziki wa Dominic Ashimwe nkuko yagiye abitangaza mu myaka yo ha mbere, avuga ko kuririmba atabikora nk’umwuga umuha amafaranga y’imibereho ahubwo ko abikora nk’umuhamagaro gusa. Ibi bigaragarira ku cyemezo gikomeye azwiho ko atajya yishyuza ibitaramo bye ahubwo gahunda ye ni ukugeza ubutumwa ku ngeri zose z’abantu.
Icyo gihe yagize ati “Nahisemo kudakora muzika nyishakamo amafaranga ambeshaho ahubwo mpitamo gushaka akandi kazi kamfasha kubaho nk’abandi bose. Gukora ibi byari amahitamo yanjye gusa ntaho bihuriye n’ibindi undi wese yatekereza ko nagendeyeho. Nifuza ko ubutumwa bwiza ndirimba bugera ku ngeri n’inzego zose z’abantu: abakire n’abakene, abakomeye n’aboroheje…. Imana nishima kumpera umugisha mu murimo wayo izabinkorera ku bw’ubuntu bwayo gusa, ariko si cyo mpanze amaso.’’
“Nshishikajwe no gukora ibishoboka byose ngo ubutumwa ndirimba ntihagire n’umwe ucikanwa na bwo biturutse ku mpamvu iyo ari yo yose. Hirya y’ibi byose mbikiwe ingororano nziza zitangirika. Uko ni ko mbyizera.’’
Mu kiganiro na IGIHE, Ashimwe yavuze ko indirimbo ye nshya yayikoze agamije kwibutsa abantu gukora kw’Imana.
Yagize ati “Ntabwo Imana ijya gutira imbaraga ku wundi muntu ngo ibashe kudutabara, Oya! Uko yakwiyeretse mu bihe byashize, kwa kundi yitamuruye usumbirijwe ukayibona n’ubu iracyabishoboye kugutabara rwose kandi ibikora ku bw’ubuntu bwayo gusa nta kindi irebyeho. Ni Imana idahindurwa n’ibihe. Gwiza imbaraga z’umutima ukomere, Uwiteka ntajya ananirwa, ntasinzira ahora ari maso ku bwawe nanjye.”
Indirimbo “Gwiza imbaraga” yasohotse isanga izindi ndirimbo zirimo iyitwa “Ndishimye”, “Akadomo ka nyuma” na “Wambereye imfura” zizaba ziri kuri album ye nshya yise “Urufatiro”.
Reba hano indirimbo nshya ya Dominic Ashimwe yise “Gwiza imbaraga”


text:
Byagaragajwe na Minisiteri y’Ubuzima kuri uyu wa Kabiri, tariki 12 Ukwakira 2021, ubwo u Rwanda rwifatanyaga n’Isi yose mu gutangiza ukwezi kwahariwe ubukangurambaga bwo kurwanya Kanseri y’Ibere n’iy’Inkondo y’Umura.
Ku rwego rw’Igihugu, ubu bukangurambaga bwatangirijwe ku Kigo Nderabuzima cya Nyarurenzi giherereye mu Murenge wa Mageragere w’Akarere ka Nyarugenge.
Ubu bukangurambaga bwahawe insanganyamatsiko igira iti “Isuzumishe Kanseri y’Ibere n’iy’Inkondo y’Umura kuko zivurwa zigakira.”
Minisiteri y’Ubuzima ivuga ko muri rusange abivuza iyi kanseri mu Rwanda ari 2605, ndetse ishami rishinzwe gukurikirana indwara za Kanseri rivuga ko iy’ibere n’iy’inkondo y’umura ari zo ziza imbere mu guhitana abantu benshi.
Minisiteri y’Ubuzima igaragaza impungenge z’uko abenshi mu bitabira kwivuza kanseri y’ibere iba yaramaze kubarenga, bigoye ko bashobora kuvurwa bagakira; ari na yo mpamvu hashyizwe imbaraga nyinshi mu bukangurambaga.
Leta y’u Rwanda imaze gutera intambwe ishimishije mu rugamba rwo kugabanya umutwaro w’indwara za kanseri mu gihugu, binyuze mu kongera ubukangurambaga bwigisha abaturage uburyo bwo kwirinda, kongera sirivisi zo gusuzuma Kanseri y’Inkondo y’Umura n’iy’Ibere no kongera ubushobozi bwo kuvura kanseri zitandukanye.
Imibare y’Ikigo cy’Igihugu gishinzwe Ubuzima, RBC igaragaza ko mu 2020, Kanseri y’Ibere yahitanye abagore 636, mu gihe habonetse abarwayi bashya bayo 1.237 muri uyu mwaka.
Umuyobozi w’Ishami ry’Indwara zitandura muri RBC, Dr Uwinkindi François, yavuze ko abenshi mu bajya kwivuza Kanseri y’Ibere bagera kwa muganga yarabarenze ndetse ikabahitana.
Ati "Ubu kimwe cya kabiri cy’abarwayi ba Kanseri y’Ibere n’ab’iy’Inkondo y’umura tubona bagera kwa muganga imaze kugera ku rwego rwisumbuyeho ku buryo kubavura bitaba byoroshye. Imibare rero iracyari hejuru akaba ariyo mpamvu turi gushyira imbaraga cyane muri ubu bukangurambaga ndetse no gushyiraho gahunda zo gusuzuma hakiri kare kugira ngo babashe kuvuzwa kubera ko ubu ubushobozi burahari mu buryo bw’ibikoresho n’abaganga."
Yakomeje agira ati "Ku mwaka twakira abarwayi ba kanseri 5000, abagabo n’abagore bose hamwe. Kanseri y’Ibere navuga ko umwaka ushize twabonye abantu bagera kuri 740, iy’Inkondo y’Umura tubona 656, urumva ko izo kanseri zombi zihariye nka kimwe cya gatatu cy’izo tubona mu Rwanda kandi n’abo zihitana ni benshi."
Dr Uwinkindi avuga kandi ko intego y’ubu bukangurambaga ari ukurushaho kongerera ubumenyi abaturage ku bubi bw’iyi ndwara no gukangurirwa kuyisuzumisha hakiri kare, kwibuka no guha icyubahiro abambuwe ubuzima na yo bikajyana no gushyigikira abarwayi bayo ndetse n’abayikize.
Biteganyijwe ko mu Ukwakira uyu mwaka hazakorwa ubukangurambaga buzajyana no gusuzuma abagore Kanseri y’Ibere n’iy’Inkondo y’Umura ku bigo nderabuzima byose byo mu Karere ka Nyarugenge, Gasabo no ku Bitaro bya Kibagabaga n’ibya Kacyiru.
Abagore bamwe berekanye ko nta makuru menshi bafite kuri Kanseri y’Ibere, bagasaba Leta kongera imbaraga mu bukangurambaga bugamije kuyihashya burundu.
Umuyobozi Nshingwabikorwa w’Akarere ka Nyarugenge, Ngabonziza Emmy, yavuze ko leta binyuze mu nzego zegereye abaturage izakomeza ubukangurambaga.
Ati "Tugiye gufatanya cyane n’inzego z’ibanze zegereye abaturage, Urwego rw’Isibo n’inzego z’ubuzima zirimo gukorera ku bigo nderabuzima. Dufite n’abajyanama b’ubuzima ku buryo tugiye gufatanya muri iki gikorwa cy’ubukangurambaga."
Yakomeje agira ati "Iyi ndwara irimo guhitana abantu benshi kandi ikabahitana batazi ko ariyo barwaye. Muri ubu bukangurambaga harimo n’icyiciro cy’abangavu tuzareba ko babonye inkingo za kanseri y’Ibere n’iy’Inkondo y’Umura."
Nubwo indwara za kanseri zica, zishobora kwirindwa no kuvurwa mu gihe zitahuwe hakiri kare. Abanyarwanda barasabwa kwirinda kunywa itabi, kunywa inzoga zikabije, kwirinda ibyatuma bagira umubyibuho ukabije n’indi myitwarire yose ituma umuntu atagira ubuzima bwiza.
Kanseri y’Ibere ni yo iza imbere mu zizahaza abagore cyane ku Isi yose. Imibare itangwa n’Ikigo cy’Ubushakashatsi kuri Kanseri cyitwa Globocan, igaragaza ko mu 2020 abagore basaga miliyoni 2.3 basanganywe iyo ndwara; yahitanye abasaga 685.000 ku Isi hose muri uwo mwaka.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Muri gahunda za Leta harimo nuko imiryango iringaniza imbyaro. Mu buryo abantu bashobora kuringaniza urubyaro hakaba harimo ibinini, inshinge n’ibindi. Uburyo bwa kamere akaba ari bwo tuvugaho ari bwo busaba kubara iminsi y’uburumbuke ukamenya kwirinda inda zitateguwe. Ibi abaganga bavuga ko byakoreshwa ahanini n’abantu bafite ukwezi kudahinduka. Dore uburyo ushora kubara iminsi yawe yo gusama.Ku mugore cyangwa umukobwa ufite ukwezi gusanzwe kw’iminsi 28
Ukwezi gusanzwe kuba gufite iminsi 28, umunsi utangira kwiteguriraho imihango ukaba uwa 14. Iyi tariki niyo igufasha kumenya igihe ushobora gutwitiraho kuko Ovulation imara amasaha 24 bivuze ko ari bwo igi riba ryiteguye kwakira intanga ngabo. Gusa nanone nyuma y’umunsi wa ovulation, intanga ngore ishobora kugira ubuzima kugeza ku minsi 4 nyuma y’umunsi nyirizina.
Ku munsi wa 14 ku kwezi gusanzwe kw’ iminsi 28 niko gukomeza kuba uk’uburumbuke ku bantu baba bakeneye kubyara babipanze cyangwa bakabyirinda.
Umunsi wa mbere w’imihango ukaba ari na wo munsi wa mbere w’ukwezi kw’imihango k’umugore.
Igihe cy’uburumbuke
Igihe ushobora gutwiraho inda uramutse wakoze imibonanompuzabitsina idakingiye ni hagati y’umunsi wa kane mbere ya wa munsi wa 14 kubafite ukwezi kw’iminsi 28 bikarangira byibuze nyuma y’amasaha ashobora kugera kuri 72 nyuma ya ovulation (Umunsi wa 14).
Iminsi 4 mbere y’umunsi wa 14, n’iminsi 3 nyuma y’umunsi wa 14 ni yo minsi ushobora gutwitiramo. ubwo ni ukuvuga umunsi wa 10 kugeza kuwa 17.
Niba ukwezi kwawe ari kurekure kungana n’iminsi 35 cyangwa iri hasi y’iminsi 21 cyangwa ukwezi kwawe kwenda gusa n’uguhinduka iyi mibare ishobora kutagukundira ndetse ntibinashoboka akenshi.
Ku mugore cyangwa umukobwa ufite ukwezi kugufi
Mu gihe ufite ukwezi kugufi, nk’urugero ugira iminsi 21 ovulation ishobora kuba ku munsi wa 7 uhereye ku munsi wa mbere w’imihango. Ufata iminsi 21 ugakuramo 14 ijyanye na ovulation ukabona ya minsi 7. (21-14=7).
Niba ukwezi gufite iminsi 22 ovulation iba ishobora kuzaba ku munsi wa munani (22-14=8).
Ku mugore cyangwa mukobwa ufite ukwezi kurekure
Niba ufite ukwezi kurekure kumara iminsi ingana na 33 ovulation ishobora kuzaba ku munsi wa 19 iminsi ubara uhereye ku munsi wa mbere w’imihango (33-14=19).
Niba ukwezi kungana n’iminsi 34 umunsi wa ovulation uba ari uwa 20 (34-14=20)


text:
Health
Bimwe mu bishuko bikoreshwa n’abagabo bashaka gutera abangavu inda
3,412 total views, 3 views today
Bamwe mu bakobwa bo mu karere ka Rwamagana bavuga ko hari ibishuko bitandukanye abagabo n’abasore bakoresha birimo impano z’amafaranga, gutembera, Telefone, ndetse n’amandazi, babihonga abakobwa bashaka kubashuka ngo babashore mu ngeso mbi z’ubusambanyi. Ibi bikaba ari yo ntandaro yo gutwara inda zitateganyijwe.
Abakobwa bo mu murenge wa Kigabiro mu Karere ka Rwamagana, bavuga ko hari bamwe mu bakobwa babyariye iwabo mbere y’uko bashinga ingo zabo, byatewe n’abagabo babashukisha impano zitandukanye bityo bakisanga baryamanye.
Umwe muri bo wahawe izina rya Alise, avuga ko impamvu zituma abakobwa babyarira iwabo batarashaka abagabo, ari uko babahonga impazo za hato na hato.
Akomeza avuga ko uwo babyaranye yamushukishije irindazi, na telefone yo kujya bavuganiraho irimo na memori cadi yo kumviraho indirimbo z’urukundo.
Agira ari:”Umusore wanteye inda yarafite butike, buri gihe iyo navaga gusenga nahitaga jya kumureba. Nahagera akanyicaza mu cyumba akampa amandazi n’icyayi maze najya gutaha akampa Bombo zo kunyunya.”
Telefone yayibonye ari uko bamaze kuryamana
Ati ,”Yantumyeho umwana ngo ngende ambwire, n’ubundi nari nsanzwe njya mu cyumba cye namusanzemo. Nsanga afite telefone mu kiganza, ngiye kuyifata arambwira ati “Sheri ndayiguha ari uko tubanje kuryamana”.Naramwangiye ariko biranga biba ibyubusa kuko yandushaga imbaraga, naremeye arabikora birangira anteye inda.”
Mugenzi we uhetse umwana w’umukobwa umaze amezi umunani avutse, avuga ko umugabo babyaranye bari bumvikanye kubana, kuko bombi bari imfubyi.
Ati “Twamaze kubaka inzu, njya kumusura turaryamana, antera inda ntiyantwara. Ni uburangare nagize kuko sinibutse kumubwira ngo dukoreshe agakingirizo.”
Impamvu abakobwa baterwa inda batarashaka
Mukurizehe mariya ufite imyaka 51 atuye mu murenge wa Kigabiro, ni umubyeyi w’abana bane. Avuga ko impamvu abakobwa baterwa inda batarashaka abagabo, ari uko bajya mu byo gukundana bakiri bato, rimwe na rimwe bagakundana n’abasore cyangwa abagabo babarusha imyaka. Bakabashukisha amafaranga ndetse n’izindi mpano ziba zigamije kubashora mu busambanyi.
Umunyana Liberatha ushinzwe serivice yo kuboneza urubyaro mu bitaro bya Rwamagana, avuga ko abatera abakobwa inda ari abanzi b’iterambere ry’igihugu, kuko iyo uteye umukobwa inda uba wishe ejo hazaza he.
Agira ati,“Ndashishikariza abakobwa kwirinda ababashukisha impano za hato na hato, cyane ko ntazindi mpuhwe baba bagufitiye uretse kugushora mu ngeso mbi z’ubusambanyi.Uhuriramo n’ingaruka zo kwandura virusi itera Sida, kwandura indwara zandurira mu mibonano mpuzabitsina idakingiye ndetse no gutwara inda zitateganyijwe.”
Leta isaba ababyeyi kujya baganiriza abana babo ku buzima bw’imyororokere, barushaho kwirinda ababashukisha impano zitandukanye zigamije kubashora mu ngeso mbi z’ubusambanyi, bikabangiriza ubuzima.
Habumuremyi Viateur
Mwamba.rw
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Ndekezi wamugariye ku rugamba arasaba urubyiruko gusigasira ibyagezweho
Yanditswe na TWAGIRA WILSON
Bamwe mu bamugariye ku rugamba barimo Ndekezi John, batujwe mu mudugudu wa Nyarugunga, mu Murenge wa Nyarugunga mu karere ka Kicukiro mu Mujyi wa Kigali, barasaba urubyiruko ndetse n’abandi guharanira gufata no gucunga neza ibyiza baharaniye birimo umutekano, imiyoborere ndetse n’imibereho myiza ubu Abanyarwanda bafite, ashima ko Leta ikomeje kubazirikana mu mibereho yabo.
Abamugariye ku rugamba babivugiye mu murenge wa Nyarugunga mu kagari ka Kibaya aho bari bifatanyije n’inzego za Leta ndetse n’abaturage bo mu kagari ka Kibaya, mu biganiro biganisha kwizihiza ku nshuro ya 24 umunsi w’Intwari z’Igihugu, aho abari muri icyo gikorwa baganirijwe ku mateka y’u Rwanda n’ibyiciro by’Intwari zitandukanye by’umwihariko aho bagarutse ku magambo yasize avuzwe n’Umwami Rudahigwa waharaniye ko Abanyarwanda bava mu bukoloni. Yasize agize ati “Nubwo ngiye ariko nzi neza ko u Rwanda ruzavukamo izindi Ntwari zizarugeza ku nkombe’’.
Mu kiganiro n’abanyamakuru, Ntwari Hardi uyobora umuryango w’abakorerabushake ushinzwe gukangurira urubyiruko ibikorwa by’ubutwari no gukunda igihugu, avuga ko ku bufatanye n’abandi bafatanyabikorwa bazakomeza gufasha abamugariye ku rugamba, binyuze mu mishinga n’amakoperative.
Naho Ndekezi John, umwe mu bamugariye ku rugamba yishimira ko mu myaka 24 ishize batakwibagirwa ko hari icyo Leta yakoze igamije gufasha abamugariye ku rugamba kugira imibereho myiza bo n’imiryango yabo.
Akomeza agira ati “Kugeza ubu turishimira ko Leta itadutereranye yakomeje kuzirikana akazi twakoze n’uburyo twitanze, gusa byaba byiza kurushaho inzego zibishinzwe mu bushishozi bwazo zigize icyo zikora ku buryo na twe twashyirwa mu bagenerwabikorwa bafite ububasha bwo guhahira mu maguriro ahuriweho n’Ingabo, Polisi n’Urwego rw’Igihugu rushinzwe imfungwa n’abagororwa, byarushaho kudushimisha cyane.
Umudugudu wa Nyarugunga uherereye mu kagari ka Kibaya muri Nyarugunga, utuwemo n’imiryango y’abamugariye ku rugamba igera kuri 27, bubakiwe amazu agezweho yihariye afite amashanyarazi n’amazi ndetse n’inzu mberabyombi, bakaba baribumbiye mu makoperative yatumye bishyira hamwe bategura imishinga y’ubuhinzi igamije kubateza imbere.


text:
>> Diyosezi
>> Komisiyo
ABANA BAFITE UMWANYA W'IBANZE MU IYOGEZABUTUMWA
Kuri icyi cyumweru tariki ya 2 Werurwe 2014 Diyosezi gatolika ya Byumba yizihije umunsi w’iyogezabutumwa ry’abana. Uyu munsi ku rwego mpuzamahanga wizihijwe kuwa 16 Gashyantare 2014. Insanganyamatsiko y’uyu munsi w’iyogezabutumwa ry’abana uragira iti: “Bana ubuzima bwanyu niburangwe n’isengesho”. Ingingo z’ingenzi ziganje muri ubu butumwa ni izi:
1. Isengesho mu muryango mutagatifu w’i Nazaleti: Umuryango w’i Nazaleti ni intangarugero mu gukunda isengesho. Uyu muryango watoje Yezu isengesho ( Lk 2,22-24.41-52)
2. Ibibangamira isengesho ry’abana muri iki gihe: Aha twavuga gutwarwa n’imikino, ibiyobyabwenge, amafilime mabi, imyambarire mibi,imvugo nyandagazi, kwiyandarika, imikoreshereze mibi y’amatelefoni,…
3. Uko abana bafashwa gusenga: Papa asaba ababyeyi n’abarezi mu mashuri kuba hafi abana no kunganira kiliziya muri uwo murimo wo gukunda isengesho
4. Bana nimusenge iteka Imana ibakunda: Buri mwana ahamagarirwa kwihambira ku isengesho kuko ariryo ryonyine rimuhuza na se wo mu ijuru kandi ibyo bikagaragarira na none mu rukundo bagomba kugirana hagati yabo ndetse no kugirira abandi bose.
Uyu munsi wabimburiwe n’ikiganiro cyatanzwe na Padri Dominique Savio MUNDERE ushinzwe iyogezabutumwa ry’abana muri diyosezi ya Byumba aho yasobanuriye abana n’abandi bakuze bari aho icyo “Enfance missionnaire “ ari cyo, inshingano zayo ndetse n’icyo igamije muri Kiliziya. By’umwihariko yasobanuye umurongo mugari iri yogezabutumwa ry’abana muri Diyosezi ya Byumba ryimirije imbere muri iki gihe. Yerekanye uburyo abana bafasha abandi bana baba abiga n’abatiga. Zimwe muri izo gahunda twavuga:
1. 4 T childhood missionary program of Byumba diocese igizwe n’izi ngingo enye: Turuhukane na Kristu, Tuvukane na Kristu, Twigane na Kristu na Tuzukane na Kristu
2. 4 K process of evangelization ; Ni inzira ivanjili inyuramo kugira ngo igirire umwana akamaro ndetse atishyikirize n’abandi bana. Igizwe n’izi ngingo enye: Kumva Ijambo ry’Imana uriteze amatwi neza ukumva icyo Yezu akubwira nk’umwana, Kurigira iryawe mu buzima bwawe bwako kanya no mu gihe kizaza, Kureba icyo ryamarira abandi bana no Kumenya no gufata ingamba uburyo umwana agiye kurishyikiriza abandi bana hirya no hino (Ubutumwa)
3. Ishuri rya Yezu ndetse by’umwihariko ishuri ry’icyumweru:
Nyuma y’iki kiganiro hakurikiyeho imikino n’imyidagaduro yari yiganjemo: imbyino, imivugo,… Ibi birangiye haje igitambo cya Misa cyari kiyobowe na nyiricyubahiro musenyeri Seriviliyani NZAKAMWITA; umushumba wa Diyosezi gatolika ya Byumba, akikijwe n’umunyamabanga wa diyosezi ndetse na padri ushinzwe iyogezabutumwa ry’abana tutibagiwe n’abasaseridoti bayoboye ubu paruwasi ya Rwamiko n’imbaga y’abandi bakristu.
Mu nyigisho ye Musenyeri yongeye gushimangira Ivanjili y’umunsi uburyo abakristu nyabo bagomba guhitamo ikibafitiye akamaro; yerekana ukuntu gukurikira bintu (isi) n’Imana ari ibintu bibiri bidasenyera umugozi umwe. Yashoje asaba abana gukomera kuri Kristu ubakunda, bagakomeza kwitangira ubutumwa bwe nkuko ubutumwa nyirubutungane Papa Fransisko yageneye umunsi mpuzamahanga w’iyogezabutumwa ry’abana bubivuga.
Mu gitambo cya Misa abana bashimiye Imana batanga amaturo atandukanye yo kuzafasha abandi bana bababaye. Nyuma ya Misa abana bariyakiriye bari kumwe n’ubashinzwe muri Paruwasi Rwamiko ndetse na Omoniye wabo ku rwego rwa diyosezi. Nyuma yo gusangira, abana bakiriye umugisha maze abari baturutse mu yandi maparuwasi burira imodoka bajya mu butumwa iwabo! Mu gusoza turashimira tubikuye ku mutima WORLD VISION yaduteye inkunga kugira ngo uyu munsi ugende neza!
- Padri Dominique savio MUNDERE
- Ushinzwe iyogezabutumwa ry’abana muri diyosezi ya Byumba
Byanditswe : 2015-09-21 10:18:23
Uwabitangaje : Diocese Byumba


text:
Muri episode iheruka Ange na Gaby batembereye. Aho bari batembereye niho Angelo na nyina bari bari, gusa twasize Angelo abonye Gaby kuko bari inshuti gusa ntiyigeze amenya ko ari kumwe na mushiki we Ange amaze imyaka myinshi ashakisha ariko yaramubuze. Mureke ntabatindiye mbakomereze uko byagenze
Ubwo Angelo yari mu modoka ari nawe wari uyitwaye, yarebye hirya abona Gaby kuko bari baziranye ariko ntiyigeze abona umukobwa bari kumwe ko ari Ange mushiki we. Angelo yahagaritse imodoka maze Mama we amubaza impamvu ahagaze Angelo amubwira ko ari inshuti ye yari abonye gusa ariyumvira abona ko bidakwiye ko yahagarara mu nzira maze akomeza imodoka. Yaragiye ayiparika aho bari bagiye kuko bari bahageze, nyina yasigaye arimo asuhuzanya n’inshuti ze Angelo nawe agenda agana aho Ange na Gaby bari bari.
Mu nzira arimo agenda yahuye na Chris bari bamaze igihe kinini batabonana maze barahoberana Chris amusaba ko bashaka ahantu bicara akamugurira fanta, Angelo ahita ahindura gahunda yo kubonana na Gaby icyo atari azi nuko Gaby yari kumwe na mushiki we bamaze imyaka bashaka. Baraganiriye babwirana amakuru y’iminsi yose ishize batari kumwe.
Ako kanya Ange yahise ahamagara Chris. “Chris amakuru, none se ko njye aho wambwiye nahageze kare wowe urihe ko utaza”? “Oh sorry nari mpuye n’inshuti yanjye gato reka nkurangire aho twicaye uhansange”. Chris yamurangiye aho bari icyo atari azi nuko uwo bicaranye aho ari musaza wa Ange barimo bavugana.
Angelo yabwiye Chris ko hari umuntu ashaka guhura nawe, Chris amubwira ko ntakibazo. Angelo yahise ahamagara Gaby.Gaby nawe aho ari yabonye Angelo amuhamagaye niko kumwitaba
“Yes Angelo…” “Gaby amakuru? Igihe kirekire tutabonana, none se ko ahantu nkubonye ariho nanjye ndi wambwiye nkaza nkagusuhuza ko nari nkukumbuye cyane”. Gaby yaramwemereye, maze Ange ahita abwira Gaby ko nawe agiye kubonana na Chris. Angelo na Ange ni uko banyuranye nta numwe ubonye undi, aho Ange yari agiye niho Angelo yari avuye, n’aho Angelo yari avuye niho Ange yari agiye.
Ange yari agiye asanga Chris aho yari ari, ako kanya nibwo yasanze Angelo musaza we ahavuye. Chris yarahagurutse aramusuhuza, mu byukuri nta bucuti burenze bari bafitanye keretse kuba bakorera ahantu hamwe. Baraganiriye biratinda, baseka ubona ko bahuje urugwiro.
Gaby nawe aho yari yakomeje aganira na Angelo dore ko hari hashize igihe kirekire batabonana. Amasaha yatangiye kwicuma biba ngombwa ko Angelo asezera Gaby, amubwira ko yari yazanye na Mama we rero agomba kujya kumureba. Angelo yaramusezeye asubira kureba nyina. Nyina yari aziranye na Mama wa Chris cyane ni nawe bari bari kumwe.
Chris nawe mu byukuri yakundaga Ange cyane nubwo atigeze abimubwira, mu gupanga guhura na Ange, chris yari yabwiye Mama we ko ari bumwereke umukobwa umutima we wishimira. Ako kanya bicaye aho Mama Chris yaje ari kumwe na Mama wa Angelo na Ange, gusa Ange ntago yari azi nyina uwo ari we ariko Mama we yari amuzi.
Baraje gusa Mama wa Ange yaturutse hirya abona umukobwa uri kumwe na Chris ari Ange, uko akomeza kubasatira abona kubyemera neza ko ari umukobwa we. Baraje barabasuhuza Chris asobanurira Mama we Ange uwo ari we baribwirana bose gusa Mama wa Ange byaramurenze cyane ababwira ko yishimiye umukobwa uri kumwe na Chris cyane, amusaba ko yamuhobera.
Bose nta numwe wari uzi ko ari Mama wa Ange, Ange yarahagurutse aramuhobera gusa nawe ntiyari azi ko uwo ari guhobera ari nyina. Mama wa Ange byaramurenze arararira bose bibaza igitumye arira birabayobera.
Mama Chris nk’ inshuti ye yamujyanye ku ruhande atangira kumuhumuriza kuko yari azi ko yabuze umukobwa we yakundaga. “Mama Angelo ihangane ndabizi ko bitajya bikorohera iyo ubonye umukobwa wese uri muri ruriya rugero, uriya nubwo yitwa Ange nawe ntago ari Ange wawe kuko nabonye uriya mukobwa i wabo mbazi cyane rero rekera kurira”. Mama Ange yamuhishe ko uriya ari umukobwa we maze yihanagura amarira basubirayo.
I wabo wa Gaella akaba murumuna wa Ange, bahuje se gusa kuva yabura umuvandimwe we Ange hashize imyaka10 atamubona. Gaella kwihangana byakomeje kumunanira afata umwanzuro wo kujya kubaza papa we aho Mama wa Ange aba kugirango bazajye kumushakayo. Gusa papa wa Gaella ntago yashakaga icyamwibutsa umugore we wa mbere kuko byamushenguraga umutima.
Gaella yafashe icyemezo ntakuka cyo kujya kwa Papa we ngo abimubaze kuko amaze imyaka10, yaramuhishe ko azi ko Ange batari bahuje nyina. Gaella yahise agenda akigera muri Salon abona………..
Loading…
Ntimuzacikwe episode ikurikira
Murakoze


text:
Tubanje kubasuhuza nshuti za Ni Nyampinga!
Ese ni iyihe nama wagira umuntu wifuza gusaba uruhushya ababyeyi, igihe agiye gusura umuhungu w’inshuti ye? Mu kiganiro Ni Nyampinga cyo kuri uyu wa gatandatu, Shangazi azatanga inama kuri uyu muntu, ntuzacikwe.
Hanyuma se waba wemeranya n’uyu mukunzi wacu wagize ati “Mwiriwe ni umukunzi wanyu Mavode ndi i Rwamagana. Ahaaaa ubanza Valentine akunda Fiston!” Ahubwo se uribuka ko twumvise Jay abwira Tesi ko agomba kujya mu kirori iwabo? Buriya koko azarenga kuri ya mategeko mama we yamuhaye ajyeyo? Tuzabimenya kuri uyu wa gatandatu.
Ubushize Shangazi yabwiraga Gaju ko akwiye kumva ko kumera amabere ari ibisanzwe kuko arimo kwinjira mu bwangavu. Yanamugiriye inama yo gushaka amakuru ku bibazo byose yibaza ku buzima bw’imyororokere. Kuki se ari ngombwa ko umwangavu agira aya makuru? Tuzabisobanukirwa neza kuwa gatandatu aho tuzaba turi kumwe n’itsinda ry’abangavu ndetse n’umujyanama w’ubuzima usanzwe ubaganiriza. Niba nawe ubyibaza, uwo munsi ntuzakure urushinge kuri Radio Rwanda, ni saa munani zuzuye z’amanywa.


text:
Umutungo mu by’ubwenge ugira uruhare rukomeye mu guhanga udushya. Bityo kumenya uburyo ndetse n’igihe cyo kurinda agashya wahanze, ibyo waremye cyangwa izina ry’igihangano cyawe bishobora kukurinda gutakaza igihe n’amafaranga.
GUSOBANUKIRWA IGIHANGANO MU BY’UBWENGE
Igihangano mu by’ubwenge ni ikintu umuntu yahimbye agikuye mu bwenge bwe, ibyo yahimbye, ibyaremewe mu nganda, ibihangano by’ubugeni n’ibindi.
Igihangano mu by’ubwenge gitanga uburenganzira burinda inyungu za nyiracyo. Uburenganzira ku gihangano ni ingenzi cyane mu kurinda no guteza imbere igihangano ubwacyo kuko buteza imbere guhanga udushya. Kurinda igihangano cyawe, bishobora kuguha ubushobozi bwo guhangana ku isoko, na byo bikaguha kunguka no gukuza ubucuruzi bwawe.
Menya byinshi bijyanye n’ibihangano mu by’ubwenge bitandukanye bikorwa n’abantu, ugendeye kuri uru rutonde rwasohotse mu nyandiko z’Umuryango Mpuzamahanga w’Ibihangano mu by’Ubweng
1. Minisiteri y’Ubucuruzi n’Inganda igira uruhare rukomeye mu ishyirwaho rya gahunda n’amategeko arengera ibihangano mu by’ubwenge.
2. Ikigo Nyarwanda Gishinzwe Amajyambere (Ishami rishinzwe kwandika): Ishami rishinzwe kwandika rifite akandi gashami gashinzwe ibihangano mu by’ubwenge. Abakora muri aka gashami baba bandika ibihangano umunsi ku wundi. Gutanga uburenganzira ku bihangano mu by’ubwenge harimo ibikorwa bitandukanye:
3. Polisi y’Igihugu, Ishami rishinzwe imisoro ku mipaka mu Kigo cy’Igihugu Gishinzwe Imisoro n’Amahoro ndetse n’inkiko (Inkiko z’ubucuruzi): Izi nzego eshatu zishinzwe gukurikirana iyubahirizwa ry’amategeko y’uburenganzira ku gihangano mu by’ubwenge. Intego nyamukuru yo kwandikisha uburinzi bw’igihangano mu by’ubwenge ni ugufasha inganda ziciriritse cyangwa nyiri igihangano muri rusange gusarura ku mbuto z’igihangano cye. Ibihangano mu by’ubwenge bishobora kugeza nyirabyo ku nyungu mu gihe amategeko arengera icyo gihangano ashyizwe mu bikorwa naho ubundi, ba rushimusi bazahora iteka bungukira ku kuba nta buryo buhamye bwo gukurikirana iyubahirizwa ry’amategeko, kuko ni ryo rifasha nyir’ubwite kubasha kubona umusaruro w’imvune ze. Bityo, iyubahirizwa ry’amategeko arengera igihangano mu by’ubwenge rifite akamaro kugira ko:
UBUFASHA BWA NIRDA KU NGANDA N’ABAHANGA UDUSHYA